Nola bekain egokiak okertu\nBegiak arimaren ispilu dira. Baina edozein ispilu marko duin bat behar du - eta bekainak ematen die gure pertsona banakotasuna, oreka eta irudiaren osotasun batzuk. Zimelduak, zimurrak edo alderantziz - "kateak" oso meheak arreta berezia ematen diete beren buruari eta makillajea gehien egokitzen zaienean negar egiten dute. Beraz, nola zure bekainak behar bezala lotu? Beharbada, bekainen eta koloreen forma zuzentzeko modurik errazena espezialistara joatea da. Apaindegian ondoko hauek eskain ditzakezu:\n- Depilazio bidez bekainen forma zuzentzeko\n- Eyebrow kolorazioa\nZure bekain forma eta kolorea espezialistek egokitutakoa denean, errazagoa da haien zaintzea, baina horretarako arau errazak jarraitu behar dituzu.\n1. Ispilua tamaina ertainekoa edo handia da (beraz, eskuak doakoak dira eta zure aurpegia guztiz ikus dezakezu)\n3. Desinfekzioari loteria\nArgia ez da iluna edo hedatua. Egoki argitu behar duzu zure bekain.\nEskuak garbitu ondoren, pintzak desinfektatu eta aurpegian eta bekainekin garbitu kremaz jarrai dezakezu.\nEz dio axola zein erraza den prozedura ilea estutu nahi duenik, baina sekretuak ere badira hemen. Pernak pintzela behar du root bidez, larruazala bigarren eskukoarekin tiraka eta mugimendu zorrotz batekin tiraka. Ez duzu presarik behar, hobe da ilea astintzea. Mingarrizko eyebrow bat pluck nahi baduzu, erabili izotz-kubo bat edo konprimitu beroa - zure poroak zabalduko ditu eta ilea hobetzeko errazagoa izango da.\nIdeal bekainak aurpegiko erdi bakoitzaren bidez marrazten diren lerroen bidez eraikitzen dira. Bekaineko hasierako, amaierako eta gehieneko bihurguneak ulertzeko, erabili arkatza.\nSartu arkatza suduraren hegalaren lerroan eta begiaren barruko izkinan - bekainaren hasierako lerroa da. Ileak sudurreko zubian zehar arkatzaren atzean badago, kendu egin behar dira. Ondoren, arkatza erantsi suduraren hegalean, baina begiaren kanpoaldeko izkinan, bekainaren amaierara iritsiko gara, lerroaren gainetik pasatzen den zerbait koskatu behar da. Bekainaren ildo naturala laburra bada, makina lerroa zuzendu beharra dago. Eta, azkenik, lerro bat marraztu sudurra hegalaren bidez begi irisaren bidez, zuzenean begiratzen dugu - hau da eyebrow punturik garaiena.\nOrain, nahi duzun bihurgunea sortu bekaren behealdean gehiegizko ileak kenduz, eyebrow begirada bukatzeko.\nAmaitutakoan, ez ahaztu zure krema estutu eta krema gelarekin.\nNola begien azpian zirkulu ilunak kentzeko?\nNola egin begi makillajea nola ikasten?\nZaintzeko larruazala zaintzea\nNola kentzeko zimurrak imitatzea etxean begien azpian?\nNola tratatu azala estresarekin - estresaren aurkako estetika\nAgata Mutseniets-ek Pavel Priblucniy-k Dmitry Nagiyev-ren alde egin zuen\nNola azkar maite duzu ahaztu?\nJulia Kovalchuk udazkenean lehen aldiz ama bihurtuko da\nEtxeko janari japoniar sukaldaritza\nHaurdunaldiko lehen hiruhilekoan osasun ona\nHaurrentzako joko kanpoko aldakuntzak\nGaixotasun ginekologiko emakumeak, hiztegia\nUkrainako andrea - Ksenia Kuzmenko\nAries-emakumeentzako Horoskopoa 2017ko otsailean\nTxitxiriko entsaladetan errezetak


Kolonbiako Medellinen boluntario udan - Floreaga Salestar Ikastetxea - Azkoitia\n2017 iraila 12 Idazlea: LH Floreaga Iruzkina idatzi\nAurtengo udan Juan Inazio Sudupe salestar azkoitiarra, Kolonbian izan da, Medellin hirian, salestarren Ciudad Don Boscoko proikektuak ezagutu eta laguntzen, uztailaren 3tik abuztuaren 6ra arte. Euskadiko sei gazte boluntariorekin batera egon da. Esperientzia bikaina izan da, berak eta boluntarioek adierazi dutenez.\nAtalak: Pastorala Etiketak: azkoitia, juan inazio, medellin\n11:00 am DBH 4 mailakoen Irudi biziak\nDBH 4 mailakoen Irudi biziak\nOts 21 @ 11:00 am – 1:00 pm\nDBH 4ko ikasleak Baztartxora joango dira “Whiplash” pelikula ikustera.\nEgun osoa 2. Ebaluazioaren bukaera\n2. Ebaluazioaren bukaera\nMar 9 Egun osoa\nEgun osoa 3. Ebaluazioaren hasiera\n3. Ebaluazioaren hasiera\nMar 12 – Eka 21 Egun osoa\nCopyright © 2018 · FLOREAGA SALESTAR IKASTETXEA· Kontaktua · Lege oharra · Hasi saioa


'Danon artian, danon herrixa' parte hartzeko prozesua aurkeztu du Elgetako Udalak - Elgeta - 2015-11-18 - Goiena.eus\n'Danon artian, danon herrixa' parte hartzeko prozesua aurkeztu du Elgetako Udalak\nLarraitz Zeberio Lekuona 2015-10-30 08:02\nHerritarren iritziak jasotzeko postontzia udaletxe aurrean.\nHerritarren eta eragileen parte-hartzea aktibatzeko hainbat ekimen burutuko ditu Udalak urrian hasi eta abendura bitartean. Elgetako Udaleko parte hartzeko batzordeak, denon artean herria hobetzeko aukera ez galtzeko eta prozesuan parte hartzeko deia egiten die herritarrei.\nParte hartzeko kultura sustatu gura du Elgetako Udalak. Garrantzitsua deritzo, baita ere herritarren iritziak, kezkak, nahiak eta proposamenak jasotzea. "Asmoa da ahal den neurrian jasotakoa Udaleko plangintzan eta aurrekontuetan kontuan hartzea", esan dute udaletxetik. Gaineratu dute Danon artian danon herrixa ekimenaren helburuen artean ere badagoela parte hartzeko prozesuak arrakastaz garatzeko ordenantzaren oinarriak lantzea.\nGaldetegia, elkarrizketak eta batzar irekiak\nUdal arduradunek azaldu dute herritarrei hainbat bide emango zaizkiela iritzia eman eta proposamenak egin ahal izateko. Lehenengo eta behin galdera sorta bat bidali dute herriko etxebizitza guztietara. "Prozesuaren gaineko informazioa emateaz gain, herritarrek inkesta betetzeko aukera izango dute eta udaletxeko harreran edo liburutegian egongo diren postontzietan azaroaren 9a baino lehen utzi beharko dute. www.elgeta.eus webgunean ere zintzilikatuko da,\nFacebook-etik ere lotura zabalduko da, eta beraz ordenagailuz inkesta betetzeko aukera ere izango dute herritarrek", eman dute jakitera.\nHorrekin batera Udalak elkarrizketak egingo ditu herriko hainbat eragilerekin, ordezkari politikoekin eta herritarrekin. "Iritziak jasotzeko eta parte hartzeko prozesuak arrakastaz garatu daitezen ordenantzaren oinarriak zehazten hasteko", adierazi dute.\nProzesuaren barruan, bestetik, bi herri batzar deituko ditu Udalak. Bata azaroaren 18an eta bestea 25ean. Biak izango dira 19:00etan eta udaletxeko osoko bilkuren aretoan. Lehenengoan etxeetara bidalitako galdera sortaren emaitza aurkeztu, eta herriko diagnostikoa egingo dute. Bigarrena baliatuko dute Elgeta hobetzeko aurrera begirako proposamenak egiteko eta ordenantzaren oinarriak kontrastatzeko eta lantzeko.\n2016ko aurrekontua zehaztuta dagoenean hirugarren batzar irekia egingo du Udalak, itzulketa saioa deiturikoa. Abenduaren 10ean izango da, 19:00etan, osoko bilkuren aretoan. Bertan, hurrengo urteetarako asmoak eta lehentasunak azalduko dituzte.\nBanatuta daude Elgetako etxe guztietan Danon artian, Danon Herrixa prozesuari hasiera emateko inkestak. Internetez erantzun nahi izanez gero, honakoak dira loturak:\n. Euskaraz hemen\n. Ele bietan hemen


Emakumeak Irungo merkataritzan erreferente – Irunero\nAzken hamarkadetan zehar emakumeek lotura estua izan dute hiriko merkataritzarekin. Hain zuzen ere, Irunen ibilbide historiko luzeko denden erakusmahai atzetik haien negozioak aurrera ateratzeko borrokatu dute, garai berrietara egokituz eta unean uneko erronkei aurre eginez.\nHurbileko merkataritza bizirik mantentzeko borrokaren erakusle garbia da Nekane Arostegi, Irunen Nekane izenaren azpian emakumeentzako bi arropa-denda dazukan emakumea. Nekanek 1986. urtean ireki zuen Jose Eguino kaleko 7. zenbakian kokatutako bere lehen denda Irunen eta, beranduago, bigarren denda bat ireki zuen Colon ibilbideko 27. zenbakian. Colon Pasealekuaren atzeko aldean, Luis Mariano kaleko 10. zenbakian Essere izeneko denda propioa ireki zuen 2016. urtean Beatriz Iglesiasek.\nLehen urteetako erronkak\nBeatriz Iglesiasek esperientzia bidelagun izan zuen Essere denda zabaltzeko erabakia hartu zuenean. Hain zuzen ere, aurreko 17 urteak Boutique Victoria dendan lanean eman baitzituen. Nekane, ordea, ostalaritzan ibilitakoa zen, baina, arropa denda zabaltzeko erabakia hartu zuen, amak ehungintzaren sektorean izandako esperientzia eta lanpostuarengatik erakarrita sentitu ondoren.\nDenda ireki eta negozioa aurrera ateratzeko lehen urte horiek ez ziren errazak izan. Hala ere, Beatriz Iglesiasi langabezia egoera alde batera utzi eta proiektu berri bat abiatzeko aukera eman zion dendaren irekierak. Luis Marianoko dendariak azaldu duenez, “zalantzak sortzeko denbora gutxi izan nuen, izan ere, otsailaren 6ean nire aurreko kontratua amaitu eta martxoaren 17an, berriz, nire denda propioa ireki nuelako”. Nekane Arostegi, ordea, bi semeren ama zen lehenengo denda ireki zuenean, baina, bere hitzetan “ilusio eta gogoek lehenengo urte horietan denda aurrera ateratzen lagundu ninduten”. Modu hoentan, zailtasunak alde batera utzita, negozio propio bat izateak eragiten duen askatasun eta eraberritze aukerez gozatzeko modua topatu zuten bi emakume dendari hauek.\nSaltokiak garai ezberdinetan ireki arren, bi emakumezkoentzako arropa-denda hauek Irungo merkataritzak azken urteetan jasandako bilakaeraren lekuko izan dira. Nekane Arostegik azaldu duenez, “Irungo merkataritzaren aldaketa garrantzitsuena azken 5 urteetan zehar gertatu da”. Beatriz Iglesiasek, berriz, gogoratu du Irun historian zehar merkataritzaren sektorean hiri erreferentea izan dela, nabarmenduz, “probintziako hiri eta herri desberdinetako jendea Irunera erosketak egitera etortzen zen duela ez hainbeste urte”. Zentzu horretan, emakumeek historian zehar Irungo denda askoren erakusmahaien atzen egon dira Essere dendako Breatriz Iglesiasek azaldu duenez. Nekane Arostegik, ordea, “emakumearen irudia edozein sektoretan garrantzitsua dela” azpimarratu du.\nMerkataritzan izandako aldaketari loturik, bi emakume dendariek azken hamarkadan hiri inguruan kokatu diren merkataritza-gune handiak, hirian sartu diren frankiziak eta egun gauzak interneten erosteko dagoen joera aipatu dituzte. Izan ere, faktore hauek kontutan hartu gabe, ezinezkoa da egun Irungo Merkataritzak bizi duen egoera ulertzea.\nEssere eta Nekane emakumeentzako arropa eskaintzen duten bi denda Irundar dira, merkatuaren zabalpen garai honetan haien negozioa ezberdintzeko apustu garbia egin dutenak. Bere dendetan adin-ertaineko emakumeentzako arropa proposamenak ekartzeko ahalegindu da betidanik Nekane Arostegi. “Merkataritzarekin batera, emakumeen janzkera asko aldatu da azken urteetan”. Beatriz Iglesiasek, berriz, bere dendan marka eta estilo eskaintza zabala biltzen saiatzen da.\nBi denda irundar hauek emakumeak dituzte helburu. Bezeroen beharrei dagokionez, Nekane Arostegi eta Beatriz Iglesiasek bezeroek hurbiltasuna gehien baloratzen dutena dela onartu dute aho batez. “Une honetan arreta pertsonalizatua da dendari txikien altxorra”, Beatriz Iglesiasek adierazi duenez. Gainera, bi denden kasuan emakumeentzako arropa saltzen denez, erosleek emakume dendariaren aholkuak gustora jasotzen dituztela azaldu du Nekane Arostegik: “Eroso sentitzen dira gurekin, lagun batekin erosketak egingo balituzte bezala”.\nMerkatari txikiek momentuan bizi dituzten zailtasunez haratago, etorkizun ezezaguna da istorio honetako mamua. Beatriz Iglesiasen ustetan garrantzitsua da hiria erakargarri egiteko ekintza ezberdinak antolatzea bertan, adibidez, kontzertuak, antzerkiak edo familientzako ekintzak. Horrela, hiriko bazter ezberdinak erakargarri bihurtzea lortuko da. Gainera, merkatarien batasuna ezinbestekoa ikusten du egoerari buelta emateko.\nNekane Arostegik, inguruko instituzio eta entitateen babesgabetasunaz gainera, erosleen ardura azpimarratzen du, “azken finean, oraindik kasu askotan emakumeak dira erosketak egiteaz arduratzen direnak eta gure esku dago gauzak non erosi nahi ditugun erabakitzea”. Zentzu horretan, hirian dendak zabalik mantentzeko, ezinbestekoa da inguruko dendetan erosketak egitea merkataritza bizirik mantentzeko.\nPosted in ErreportajeakTagged emakumeak, irun, irunero, M8, martxoak 8, merkataritza


LIDERRARI AURRE EGITEKO GARAIA - Lauburuke\nGarazi Arregi2020-02-28T09:41:56+01:002020.02.28 |\nAitor Arevalok zuzentzen duen taldeak egun liderra den Auzoak de Zierbena C.D.F taldea izango du aurrez aurre aste honetan. Ibartarrek Belabietan jasoko duten taldeak 45 puntu pilatzen dituzte eta orain arte jokatutako 16 partidetatik 15 irabazi dituzte.\nBizkaitarrek oso talde indartsua osatzen dute eta banakako talentu handia dute. Gainera, euren emaitzetan islatzen den bezala, benetan denboraldi ona egiten ari dira. Era berean, Bizkaiako hainbat Klubetatik datozen zenbait jokalariekin, denboraldi hasieratik titulua eskuratzeko hautagaietako bat dira zalantzarik gabe.\nTalde moreari dagokionez, hirugarren postuari eusten diote 36 punturekin. Joan den astean Jarrilleros taldearen aurka jokatutako partidan 1 eta 0-ko markagailu batekin galdu zuten arren, jokalariak oso motibatuta eta indar handiarekin sentitzen dira orain arte izaten ari ziren bolada onarekin jarraitzeko. Gogor entrenatu dute aste honetan eta larunbatean jokoan dauden 3 puntuak Ibarran geratzea lortu nahi dute.\nAitor Arevaloren arabera, “Estatistikek erakusten duten bezala, Ligako talde onenaren aurka arituko gara. Izan ere, partida bakarra galdu duen taldea da eta etxetik kanpo egindako irteera guztietan garaipenak pilatzen ditu. Elkar ezagutzen dugun bi talderen arteko partida izango da eta bertan xehetasunak garrantzitsuak izango dira.“\nHorrekin guztiarekin eta horrelako partida batek eskatzen duen indar guztia transmititzeko asmoz, Lauburutik taldea animatzera gonbidatzen ditugu zale more guztiak. Izan ere, lehen bi sailkatuen artean sartzeko eta Estatuko areto futboleko maila goreneko Play Off txapelketa jokatzeko borrokan, zale ibartarren berotasuna sentitzea guztiz irabazi dute denboraldi honetan.\nAlfredo Hualderen taldea Belabietara itzuliko da aste honetan, non Kukuiaga Etxebarri F.S. taldearen aurka jokatuko duen. Larunbateko partida ez da erraza izango ibartarrentzat eta, horregatik, talde moreak bere bertsiorik onena atera beharko du hiru puntuak lortzeko. Horrela, pistara oso aktibo, kontzentratuta eta ideiak argi izanda sartzea beharrezkoa izango da.\nLauburu Berazubi Fisioterapia taldea Arrasatera joango da larunbat honetan, arratsaldeko 17:30ean Mondrateren aurka jokatzeko. Azken jardunaldietan hirugarren postua mantendu ondoren, orain arte bigarren postuan zegoen Eguzki Clínica Dental Aldaz taldearen puntu kopuru berak eskuratzea lortu dute Txubelen mutilek. Puntu kopuruan berdintzea lortu du Txubelen taldeak. Egiten ari diren denboraldi onaren eta lortzen ari diren emaitza onen jakitun izanik, ibartarrak dena emango dute batzen jarraitu ahal izateko.


Hiru aste atzera eginda, orain dela hogeita bost egun juxtu, Corpus Eguna izan zen. Gaurtik hiru egun aurrera eginda, berriz, Sanjuanak datozkigu, bere San Juan su (ala “San Juan ur” aurten?) eta guzti… Horrek esan nahi du, Sanjuanekin hasi eta Sanmigelak arte, ia lau hilabeteotan, herri mordo batetako festak datozela gure probintziara, eta, festekin batera, baldinbetan!, parafernalia guztia: erraldoiak, buruhandiak, kontzertuak, parrandak; txistu eta txaranga eta txupinazo eta txosna hotsak; baita, gutxienik espero denean askotan, xextrak eta gatazkak eta sesioak eta kalapitak ere.\nXextrak eta gatazkak, txakolinak eta ardoak eragin zituztenak orain dela urte asko eta asko Gipuzkoan; sesioak eta kalapitak, geure herriotan izandu zirenak, “auzo” kontsideratu batzuek beren udalerritik banandu nahi izandu zutenean. Ez dira kontu zaharrak gurean Itsaso eta Ezkio, Igeldo eta Donostia, Itziar eta Deba; baina hamaika halakoxe kasu eman izan da mendeetan zehar, Irun Hondarribiatik banandu zenekoa, esate baterako (“I” letraz hasiak bakarrik aipatzen hasita)… Auzo-herri biren arteko xextrak, gure herrietako festak, Gipuzkoako txakolinak, hortaz. Hiru elementu horiek ederki lotzen dituen historia polit bat dakart hona gaurkoan, nire entretenigarri eta zure jakingarri, Xabier Azkue lagun zumaiarrak helarazi berri didana.\nHemezortzigarren mendearen erdi aldera, gaur udal burujabe ezagutzen dugun Aizarnazabal herriko lurrak, agidanez, Zumaiaren agindupean zeuden. Hori, batetik. Eta bestetik, gaur egun arau arraroa ematen duen arren, eskualde hartako urteko txakolin uztaldia ahitzen, kontsumitzen ez zen bitartean, ardoa kanpotik ekartzea galarazia zegoen; baita salgai jartzea eta agerian edatea ere.\nGauzak hala, horra zer gertatu zen 1747ko Corpus Eguneko jaialdian Aizarnazabalen. Antza, herriko jaiak Sanmigeletan izan arren, Corpus egunez prozesio jendetsu ospetsua egiten zuten aizarnazabaldarrek, ezpata-dantzari eta guzti, gizonek txapel garbiak eskuan eta andreek mantelina dotoreak buruan… Urte hartan zer otuko Inazio Aristrain erretore jaunari?, zer otuko ote…?, eta egundoko festa antolatu zuen, nonbait, elizkizunaren akaberan: auzokoek lagunduta, zahagi handi bat ardo nafar atera omen zuen plazara, erakuskeria eta zalaparta handiz, «con gran ostentación y ruido».\nDen-denak ez ziren han ere konforme izango, noski, eta baten batek txibatu eginik izango zion Juan Bautista Zunzunegiri, Zumaiako sindiko eta prokuradore nagusiari. Honek, duda-mudarik gabe, isuna ezarri zion dirutan erretoreari lehenbizi eta, hurrena, Valladolideko kantzilleriara eraman zuen etxoaren salaketa, zigor handiago baten bila. Txantxa gutxi orduan ere. (Dirudienez, Aizarnazabalgo Inazio erretore horrixe lehenago ere salaketa eta isuna ezarriak omen zizkioten, bere etxean bertan ardo nafarra saltzeagatik).\nKontuak kontu, gauza da 1388z geroztik mendeetan egon izan zela Aizarnazabal Zumaiaren udal menpeko. Haginez eta hortzez saiaturik izango zen liberatzen, agidanean. Hiribildu izateko, ordea, 700 bizilagun behar, eta aurrena Zestoarekin bat egin nahi izan zuen, gero, 1813an, Oikiarekin, independentzia eske. Baina, Zumaiak ezetz eta ezetz… Azkenean, behintzat, 1861ean izandu zen udal izendatua Aizarnazabal, gaur egun arte. Xextra askoren ondoren, hango festa! Esatekoa ez da…


Aljer - - Goiena.eus\nEneko Barberena Mondragon 2021-07-23 00:00\nHogeita bost mila preso kristau omen zeuden 1575ean Aljer hiri kortsarioan. Horietako bat, Miguel de Cervantes idazle ezaguna, itsaslapurrek Napolitik zeramaten Sol ontziari eraso egin eta Kataluniako Costa Brava parean preso hartu zutena. Aljerrek garai hartan hiri interesgarria behar zuen izan, zalantzarik gabe. Otomandar Inperioaren mendeko, handik irteten ziren erreinu kristauei itsasoz eraso egiteko espedizio gehienak, bai Iberiar Penintsulara bai Balearretara, Sardiniara, Siziliara edo Italiara. Preso hartuak haien balioaren arabera sailkatzen ziren: baliotsuenak Aljerko erregeak hartzen zituen beretzat, bainu zeritzon eraikinean mantentzen zituen preso. Cervantesek bai Kixote-n bai beste obra batzuetan aipatu zituen hango tortura, tratu txar eta bestelakoak. Bera ez zuten ukitu, preso baliotsutzat zutelako; harrapatu zutenean, aldean zeramatzan gutun batzuek eragin zuten susmo hori, baina garesti ordaindu behar izan zuen bere erreskatea. Ez nuke bere gurasoen larruan egon nahi, diru eske han eta diru eske hemen, seme bat ez ezik biak zituztelako preso.\nHau guztiau eta gehiago Isabel Solerren Miguel de Cervantes: Los años de Argel obran ageri da –bigarrenez dakart egile hau, eta ez debalde, bazter honetara–. Balio gutxiago zuten presoak beste zeregin batzuetarako zituzten, esklabotarako edo galeriano; alegia, kortsario-ontzietan arraunean arituko ziren gatibu.\nPresoei ez zieten jaten ematen. Hauek askatasuna zuten hirian zehar mugitzeko, katez lotuta, betiere, eta, horrela, tratutan aritu beharra zuten bizirik irauteko Aljerko musulman, berbere, turkiar, morisko nahiz judu Gaztelatik kanporatu, merkatari, agente komertzial, diplomatiko nahiz espia, franko edo bertan geratzen ziren preso ohien eta arnegarien artean. Azken hauek, turkoak lanbidez. Antonio de Sosak esango zukeen moduan, pribilegio ugari zuten kristau ohiak ziren, gatibutzatik askatu eta kortsario lanari ekiten ziotenak. Benassar ikertzailearen arabera, 1550-1700. urteen artean 300.000 kristauk erabaki zuten musulman egin eta fede berria besarkatzea. Aljerren zeuden kristau arnegarien artean errusiarrak, bulgariarrak, poloniarrak, hungariarrak, daniarrak, norvegiarrak, eskoziarrak, ingelesak, irlandarrak, flandriarrak, andaluziarrak, bizkaitarrak, nafarrak, siziliarrak, napolitarrak, etiopiarrak, hinduak eta Brasilgo jatorrizko herrietako partaideak zeuden, beste hamaika herrialdetakoen artean.\nCervantes lautan ahalegindu zen Aljertik ihes egiten. Ez zituen bere iheskideak salatu, eta horregatik zigortu zuten, Monzonek Itziarren semea goretsi baino 400 urte lehenago. Preso egon denak askatasunarekin amesten du eta nik, egun batez, bederen, Aljer hura ezagutzearekin.


Maskota bila dabiltza Iturritxiki eta Txiki-Txoko ludotekak - Azpeitia - uztarria.eus\nUztarria.eus 2020-02-27 09:38\nIturritxiki eta Txiki-txoko ludotekak haurrentzako maskota bila dabiltza. Hori dela eta, azken hilabeteotan bi ludoteketako hezitzaileek bazkideek marraztutako proposamenak jaso dituzte, eta jasotako proposamenekin erakusketa ireki dute. Atzo, asteazkena, zabaldu zuten maskoten marrazkien erakusketa Foru Ibilbideko erakusketa aretoan, eta ostiralera arte egongo da zabalik, 17:00etatik 19:00etara. Erakusketara bertaratzen diren 18 urtetik beherako herritarrek gehien atsegin dute marrazkiari botoa emateko aukera izango dute. Boto gehien jasotzen dituen marrazki proposamena erabiliko du Gazteria Sailak ludoteketako maskota izango dena sortzeko.


Espainia eta San Valentin | Gizartea | Berria\nEspainia eta San Valentin\nEspainia maite dezake euskaldun edo katalan independentista batek? Bai, iradoki zuen Oriol Junquerasek ostegunean, preso politiko katalanen aurkako epaiketan. Espainiari amodio deklarazioa egin zion ERCko buruak, San Valentin egunean. Espainiako kultura, hizkuntza eta abar izan ditzakezu gustukoak, baita maitatu ere, zenbaitetan. Hala ere, zaila da Espainiari osotasunean amodioa erakustea, Madrilek bere batasun santua eta izaera demokratiko berezia inposatu nahi dituenean. Oso lan gaitza da maitasun hori independentista baten ahoan ulertzea, kartzelan bahituta egon eta kutsu mistikoa izan arren. Espainia beste barik maite, San Valentin egunean besterik ez bada ere? Eta zergatik ez Papua-Ginea Berria? Azken batean, Port Moresby-k ez gaitu zapaltzen.\nNekez maitatuko duzu zeure herriaren askatasun oihua isilarazten duen nazio-estatua. «Konstituzioaren barruan dena, kanpoan ezer ez», diote eskuinak eta Pedro Sanchezek. Atzo bertan errepikatu zuen Espainiako presidenteak. Hitz egin? Zertarako? Lehen biolentzia zen aitzakia. Arnaldo Otegik hainbatetan esan du: orain hitz egiten uzten dizute, baina ez dizute uzten zeure proiektua gauzatu ahal izateko aukerarik. Jordi Turullek antzeko mezua helarazi zion Anna Gabriel erbesteratuari, kartzelatik Suitzara bidalitako gutunean: «Denari buruz hitz egitea posible da Espainian, baldin eta benetan ari ez bazara». Joseba Sarrionandiak biolentziaren aurkako diskurtsoaren gezurra salatu du bere azken liburuan: «Lehen esaten zuten biolentziarik gabe dena izango zela posible. Biolentziarekin, inposiblea zen dena. (…) Biolentziarik gabe dena posible dela, gezur hori bera ere apenas entzuten da ja».\nBiolentzia, betiko aitzakia. Eta beti besteena. Besteen biolentziaren itzala handitzen dute nagusiek, haiena ezkutatzeko. Esaterako: Robespierrek eragindakoa aipatzen digute. La Terreur. Jean-Clement Martin historiagileak iaz Le Monde egunkariari eskainitako elkarrizketan adierazi zuenez, «gorrotagarria» izan zen, baina garai horietan beste sarraski batzuk izan ziren: 1798an altxatutako irlandarren kontra ingelesek eragindako errepresioa, adibidez. Martinek Biolentzia eta iraultza eta Izualdiaren oihartzunak liburuak argitaratu ditu, besteak beste.\nEspainiaren eta Kataluniaren arteko krisiak agerian utzi du nazionalismo espainiarra, ostera ere. Berlinek Bavarian erreferendumik onartu ez izana aipatzen dute integrismo konstituzionalaren ordezkariek, Espainiaren jarrera defendatzeko. Benetan uste dute bavariarren erdiak independentistak balira eta herritarren % 80k bozkatzeko eskubidea aldarrikatuko balute, Alemaniak konponbide politikorik bilatuko ez lukeela, Municheko gobernua kartzelan sartzera heldu baino lehen? Espainiak nahi izanez gero, erraza izango litzateke irtenbidea. John Carlin kazetariak azaldu du El españolito cabreado artikuluan: «Alda ezazue doinua, aldatu moduak, ez jokatu zakur amorratuek legez, eta eman erreferendum bat katalan guztiei. Ikusiko duzue nola oraindik independentziaren kontrako botoa nagusitzen den. Eta hain basapiztiak ez bazarete, alde are handiagoz».\nEz dute egingo. XXI. mendean bizi dira, baina errege-erregina katolikoen garaiko lurralde mentalitatea dute. Erdi Aroko gurutzatuak dira, batasun sakratuaren fedea inposatzeko prest daudenak, odolez bada ere. Eskuindarrek Espainia «gorria» nahiago dute «apurtuta» baino. Eta ustez ezkertiarrak direnek Espainia urdina nahiago, «apurtuta» baino. Halakoekin ulergarria da Pepe Rubianes umorista galiziar-katalanak elkarrizketa batean erakutsitako amorru zakarra: «Que se metan a España en el puto culo, a ver si les explota dentro y les quedan los huevos colgando del campanario» («sartu dezatela Espainia ipurtzuloan, ea barruan lehertzen zaien eta barrabilak kanpandorrean zintzilik geratzen zaizkien»). Jende horren Espainiaren batasuna errespetatu? Jende horren Espainia maitatu? Bai, egon hadi beste San Valentin baten zain.\nSei mendizale dira Everesten hildakoak, azken bi egunetan\nHautetsi katalanak kargugabetzea erabaki du Kongresuko Mahaiak\nArantxa Elizegi Egilegor - Hodei Iruretagoiena


Nuarben, betirako! | El Diario Vasco\nSenideak, Udaleko ordezkariak eta eskulturaren egilea. Aurreskua eskaini zioten eta pilota partidak.\nXiriako Gurrutxaga pilotari zenaren omenezko eskultura ipini dute frontoian | Urtea beteko da ostegunean Nuarbeko puntista-ohia hil zela eta jende ugari gerturatu zen igandean omenaldira\nELI AIZPURU AZPEITIA. Martes, 9 octubre 2018, 08:05\nAuzoko seme maitagarria/Ziriako Gurrutxaga/ gaztetandikan puntista gisa/ joan zen Ameriketara./Garaiko izar handienekin /partidak jokatu ahala/ta hogei urtez hainbeste tanto/ hainbeste pilotakada/Nuarbe izena zabaldu zuen/munduan lau haizetara.\nGaurkoan egin nahi genioke /merezi dun aitorpena/gure artetik joan zela bete baita /lehen urteurrena./Denen gainetik bihotz haundiko/pertsona zinen aurrena./Zenbat poztasun zabaldu duzun/urte hauetan barrena/Nuarbe auzoak ez du ahaztuko /zure izana eta izena.\nOngi baino hobeto azaltzen dute Haritz Garmendia azpeitiarrak pasa den igandean Nuarben egin zen ekitaldirako egindako eta Iñaki Altuna nuarbetarrak abestutako bertso hauek.\nIzan ere, Xiriako Gurrutxaga puntista-ohia hil zeneko urtebetetzea zen eta data esanguratsuan, bere omenezko eskultura bat ipini dute Nuarbeko frontoian. Lagun min batek egindako lana da, Juan Mari Etxeberria beizamarrak, hain zuzen ere. Berarentzat izan zen ekitaldian lehen hitza. «Pentsamendu batetik iritzi da lan hau Nuarbeko frontoira», esan zuen, «ez da lan erraza izan, ez da bere kasa etorri baina bultzaka-bultzaka, hemen dago». Hori posible izateko, Azpeitiko Udalaren, Nuarbeko herriaren eta familiaren laguntza eskertu zuen egileak.\nPatxi Gurrutxaga auzo-alkatea izan zen saioaren gidaria eta hark nabarmendu zuen Nuarbeko herritarren pilotariarenganako maitasuna. «Izugarri estimatua genuen Nuarben Xiriako. Zortea izan genuen jokatzen ikusi genuelako eta berarekin bizi izan ginelako. Kirolari bezala ona bazen ordea, askoz hobea zen gizon bezala», azpimarratu zuen frontoira bertaratu ziren dozenaka lagunen aurrean.\nAzpeitiko alkate Eneko Etxeberriak ere izan zituen esker oneko hi-tzak eskultura bistaratu baino lehen.\nXiriakoren alaba Mariak, hunkituta, eskerrak eman zizkien guztiei eta anekdota bat kontatzeko tartea ere hartu zuen, aita «nuarbetar-nuarbetarra» zela azaltzeko: «Txiki-txikitatik zestak egiten hasi zen; gero ere zesta aukeratu zuen eta azkeneko egunera arte ere, zesta eskuetan, perretxikutara joan zen».\nEskultura bistaratu zuten ondoren eta aurreskua dantzatu zuten familiako bi kidek.\nIlunpe elkarteko pilotari gaztetxoek partida jokatuzuten jarraian, Sarasua eta Egiguren Ziarsoloren eta Azkueren kontra aritu ziren eta estreinakoak irabazi zuten. Bertaratutako guztiek mokadua egiteko aukera izan zuten ekitaldia amaitzeko, soziedadean.\n2012an inauguratu zen Nuarbeko frontoia eta Xiriako Gurrutxaga bera arduratu zen lehen sakeaz. Urte ba-tzuk geroago, pilotalekura gertura-tzen den orok Gurrutxagaren irudia izango du aurrez aurre Nuarben, betirako.\nLa exposición 'Sokamuturra' abre sus puertas hasta el 14 de abril\nGuibertek lidergotzaren inguruko hitzaldia eskainiko du martxoaren 27an\n«Hogei eguneko grabazioak egin ditugu eta martxoan amaitzea espero dugu»\nUraren Munduko Eguna dela eta, Igarako errota martxan izango da asteburuan\n93 lagunek hartu dute parte Ardoaren eta Arrainaren ibilbideko 3. etapan\nOroimenez eta txaloz betetako trikiti jaialdia\nJende ugarik gozatu zuen atzo magiaren liluraz Txisteratik Egun Magikoan Zezen Beltz asteburua egingo da ostiraletik igandera bitartean


Zaindu Zaitez | Ozono Geruzaren Babesaren Nazioarteko Eguna\nAurtengo “32 urteko berreskurapena” leloak ozono-geruzaren narriadura geldiarazteko asmoz nazioartean urteetan garatutako lankidetzarekin eta ahaleginarekin du zerikusia.\nNBEko Batzarrak 1994ko irailaren 16an aldarrikatu zuen egun hau, eta ekintzak sustatzea eta herritarrak kontzientziatzea dauka helburu nagusi, lanean jarraitzeko eta ozono-geruza berreskuratzeko.\nMontrealgo Protokoloa sinatzean, produktu kutsatzaileen %99 desagertzea lortu da.\n2018an egindako azken ebaluazioan egiaztatu denez, geruza hau %1-%3ko erritmoan berreskuratu da hamarkada bakoitzean, 2000. urteaz geroztik. Erritmo horren arabera, iparraldeko hemisferioko berreskurapena erabatekoa izango da 2030eko hamarkadarako. Edonola ere, hegoaldeko berreskurapena luzeagoa izango da, 2050eko hamarkadarako, hain zuzen ere.\nGeruza honek Lurra babesten du eguzkiaren erradiazio ultramorearen ondorio kaltegarrietatik, eta ezagutzen dugun moduan eusten dio biziari. Hala ere, produktu kimiko batzuk sortzean eta kontsumitzean narriatu egin denez, kalte larriak jasan ditu, eta zulo handi-handia egin da bertan, ekosistemen eta gure osasunaren kalterako.\nInolako zalantzarik gabe, ospakizunerako eguna da lortutako emaitzengatik, baina, era berean, lanean eta adi jarraitzeko eguna ere bai. Guztiok keinu txikiak egin ditzakegu laguntzeko:\n– Gutxiago erabili autoa, kutsagarrien isuria aurrezteko.\n– Tokiko produktuak erosi, garraioa aurrezten delako. Garrantzitsuak dira, eta lan eskerga honetan laguntzen dute.\n– Ez erosi gas klorofluorokarbonoak (CFC) osagai dituzten aerosolak edo espraiak.\n– Kontsumo txikiko bonbillak erosi, gutxiago kutsatzen dutelako, fakturan aurreztuko duzulako…\nGuztion lana da!\n1994.urteaz geroztik, Nazio Batuen Batzar Nagusiak Ozono Geruza Babesteko Nazioarteko Eguna egiten du. Aurton, ozono-geruzaren


Hegaldiak Munich - Zakynthos | Vueling\nHegaldiak Zakynthos -tik\nPaisaia harrigarriz, hondartza ikusgarriz eta dibertsioz beteriko uhartze greziar bat.\nItsaso Joniko betean kokatua, Zakynthos uhartea kolorez betetako paradisu bat da; bertan naturaren ustekabeak topatu ahal izango dituzu, Caretta Caretta itsasoko dortokak adibidez.\nZakynthos hiriburutik pasatzea gomendatzen diguzu, uharteko produktu tipikoak dastatzea eta monumentu nabarmenak bisitatzea, San Dionisio Eliza esaterako, edo Solomos-en estatua.\nEta ikuskizun zoragarri bat ikusi nahi baduzu, zoaz Navagio hondartzara, Grezia osoko ederrenetako bat. Bertan, amildegitik dagoen ikuspegiarekin harritzeaz gainera, ur gardenetan bainu bat hartzeko modua izango duzu hondoratutako itsasontzi zahar baten hondarren artean. Ametsa ematen du, baina benetakoa da!


Munduko osoko 20 eta 24 urte bitarteko 60 milioitik gora emakume 18 urte bete aurretik ezkondu ziren 2010ean; kasu gehienetan, gurasoek bultzatuta, eta normalean haiek baino askoz ere gizon zaharragoekin eta iritzia emateko inolako eskubiderik izan gabe.\nHaurren ezkontza behartuak neskatoen osasunerako arriskutsuak izateaz gain, neskato horien oinarrizko eskubideak urratzen dituzte eta baita haien sexu eta ugaltze eskubideak ere, euren gorputzaren eta bizitzaren gainean erabakiak hartzeko inolako autonomiarik edo oso autonomia urria dutelako. Herrialde pobre askotan, emakume nerabeen heriotza arrazoi nagusia haurdunaldiarekin eta erditzearekin lotutako arazoak izan ohi dira. 14 urteko neskatoek zein gazteagoek erditzeko orduan hiltzeko dituzten aukerak 20 eta 24 urte bitarteko emakumeenak baino bost aldiz handiagoak dira.\nBaina jardun horiek Europan ere gertatzen dira, gai horri buruz argi eta garbi ez hitz egin arren. Jardun horien aurka borrokatzeko lege-esparruak zehaztutako legeak eta araudia oso desberdinak dira Europako herrialdeetan. Ezkontza derrigortua krimentzat jotzen du Alemaniak eta bide penaletik zigortzen da. Beste herrialde batzuetan, Suedian edo Estatu espainiarrean esaterako, egungo Zigor Kodeak ez du delitu gisa tipifikatzen.\nFilm: Night of Silence / Lal gece


Irati Jimenez | Euskara\nTag Archives: Irati Jimenez\nNoiz erabili euskalkiak eta noiz euskara batua?\nEuskara batua eta euskalkiak hizpide hartuta etorri da aste honetan ETB1eko ‘Tribuaren Berbak’ saioa. Euskalkiak euskararen dialektoak dira, hizkuntza berean mintzatzen gara, baina aldaera ezberdinak, hitz egiteko modu ezberdinak, ditugu batzuek eta besteek.\nLionel Joly soziolinguista\nBaina zer dira hizkuntzak eta zer dialektoak? Kike Amonarrizek gidatzen duen saioak Lionel Joly soziolinguistarengana jo du zalantza hau argitzeko. Lionelek argitu duenez, hizkuntzak eta dialektoak ezberdintzeko hainbat aldagai erabiltzen dira: geografikoa, elkar-ulergarritasuna eta baita sozio-politikoa ere; nahiz eta irizpide subjektiboak izan eta salbuespenak egon daitezkeen. Hala ere, azpimarratu duenez, kasu askotan, ofizialtasuna lortzen denean onartzen da hizkuntza bat.\nEuskarari dagokionez, bere dialektoen lehendabiziko mapa Louis-Lucien Bonapartek, Frantziako enperadore izan zen Napoleon Bonaparteren ilobak, egin zuen 1863. urtean.\nZortzi euskalki identifikatu zituen: bizkaiera, gipuzkera, lapurtera, hegoaldeko goi-nafarrera, iparraldeko goi-nafarrera, ekialdeko behe-nafarrera, mendebaleko behe-nafarrera eta zuberera.\nKoldo Zuazo hizkuntzalariak mapa hori eguneratu du euskalkien gaur egungo egoera ikertu duenean. 25 urte daramatza Euskal Herriko leku ezberdinetako hizkerak aztertzen.\nKoldo Zuazoren euskalkien mapa\nGaur egun, Bonaparteren maparekin alderatuta, hiru ezberdintasun nagusi topatu ditu: alde batetik, Nafarroako ekialdean eta Iruñerri inguruan euskara galdu egin dela; bestetik, Lapurdin eta Nafarroa Beherean euskalki bakarra dagoela orain eta, azkenik, Gipuzkoako euskara zabaldu egin dela.\nKoldo Zuazo hizkuntzalaria\nEuskalkiak noiz edo nola sortu ziren galdetuta, Zuazoren ustez, gaur egun erabiltzen ditugun hauek nahikoa berriak dira, Erdi Aro ingurukoak edo. Euskara hizkuntza zaharra denez, dialektoak beti egongo ziren, seguruenez; baina itxura batean behintzat, Erromatarren garaiaren ondoren euskara ‘batu’ bat zegoela esan daiteke eta ondoren sortu zirela gaur egungo hizkerak.\nEuskara batua, berriz, 1968 inguruan sortu zen, Andres Urrutia euskaltzainburuak ‘Tribuaren Berbak’ saioan gogorarazi duenez. Euskaltzaindiak 50 urte bete zituen hartan, Gabriel Arestik aipatu omen zuen euskara moderno eta jaso bat izan nahi baldin bazen, garaia zela kode bateratu bat sortzeko. Eta halaxe egin zuten.\nAndres Urrutia euskaltzainburua\nUrrutiaren hitzetan, euskara batua eta euskalkiak, guztiak, dira beharrezko, baina bakoitza bere esparruan. Familian, lagunartean eta komunikazio ez formalean euskalkiak erabiltzea da egokia. Eta, aldiz, komunikazio formalagoa eskatzen duen egoeretan batua erabiltzea gomendatzen du.\nHizkuntza maila gorenera eramatean, literaturara alegia, zer egin? Aingeru Epaltzak, Irati Jimenezek, Itxaro Bordak eta Andu Lertxundik euskalkiak iturri dituen euskara batuaren alde egiten dute. Hau da, euskaldun orok ulertuko dituzten testuak idaztea dute helburu, baina euskalkiek eta tokiak tokiko hizkerak eta esamoldeek hizkuntza aberatsagoa, naturalagoa, sortzen laguntzen die.\nEuskalki ezberdinak entzuten ohitzea, leku bateko eta besteko hitzak eta esamoldeak ezagutzea… horrek guztiak euskarari mesede egiten dio. Horretarako, adibidez, http://nieuskalduna.metroo.es/ webguneak ematen duen zerbitzua dugu eskuragarri. Euskal Herriko herri ugaritako pertsonekin izandako elkarrizketen bideoak eskegi dituzte bertan, edonoren esku.\nAmaitzeko, ETB1eko saio honek astero ekartzen dituen bitxikeria interesgarrietako bat aipatuko dugu. Ba al dakizue erromintxela zer den? Bada, euskararen gramatika eta romanieraren lexikoa nahasten dituen hizkera da, Euskal Herriko ijitoek tradizioz hitz egin izan dutena. Gaur egun, tamalez, 80 urtetik gorako aiton-amona apur batzuk soilik mintzatzen dira horrela. Hona erromintxelaren hitz batzuk: pindroa (hanka), kirkilak (babarrunak) eta giltiziniak (giltzak).\nSaioa osorik ikusteko:\nThis entry was posted in Uncategorized and tagged Aingeru Epaltza, Andres Urrutia, Andu Lertxundi, bizkaiera, erromintxela, euskalkiak, euskara batua, Gipuzkera, Irati Jimenez, Itxaro Borda, Koldo Zuazo, lapurtera, Lionel Joly, Louis Lucien Bonaparte, nafarrera, zuberera on 8 May, 2014 by blogs eitb.


AEBtako osasun sistemaren erreformaren gakoak (I) • ZUZEU\nAEBtako osasun sistemaren erreformaren gakoak (I)\nOsasun sistema unibertsalik gabeko garatutako herrialde bakarra dugu. Horren ondorioa; 45 milioi biztanlek (herrialdeko populazioaren %15 inguru) ez duela inolako osasun babesik. Gainera, beste hainbat herrialdekin konparatuz gero, osasunean egiten den gastua handiagoa da AEBn. Paradoxa badirudi ere gehiago gastatzen dute eta gutxiago babesten.\nEgungo osasun sistemak, 65 urtetik gorako pentsiodunak, baliabiderik gabeko pertsonak, baliabide urriko familietako haurrak babesten ditu (Medicare eta Medicaid programen bitartez). Erakunde pribatuek kudeatzen dute gainontzekoan osasun sistema. Ez da existitzen hospital eta osasun zentru publikoen sarerik.\nAhal dutenek osasun aseguruetara jotzen dute. Asegururik izan ezean eta ezustekoren bat izanez gero, ordaindu beharreko dirutza izugarria izan baitaiteke. Negozio biribila bilakatu da aseguruena.\nEnpresa gehienek euren langileei osasun estaldura eskeintzen diete, negoziazio kolektiboei esker. Baina, berez, enpresariak ez daude legez behartuta euren langileei zerbitzu hori ematera. Hala ere babes hori dutenen %60 inguruk, lanaren bitartez lortzen du.\nOsasuna finantzatzeko beharrezko zerga ordaindu behar ez izatea, enpresa estatubatuarren abantaila izan da urteetan zehar. Baina egun osasun aseguruen bidez funtzionatzen dute eta horien kostua nabarmen handitu denez, karga handia da enpresentzat. General Motorsek adibidez altzairuan baino gehiago gastatzen du osasun aseguruetan (1.500$ inguru autoko!). Starbucks-ek ere, aseguruetan, kafean baino gehiago gastatzen du.\nArazorik handiena, zalantzarik gabe, enpresa txiki eta ertainetan lan egiten dutenek dute. Horietako askok ez baitiete asegururik ordaintzen. Gazteak ere euren soldata negoziatzerakoan aseguruei uko egiten diete, gehiago irabazi ahal izateko, baina hori horrela, osasun babesik gabe geratu ohi dira. Eta bestetik, lana galtzen dutenek, osasun babesa ere galdu ohi dute.\nSendagaien prezioa ere gurean baino askoz ere altuagoa da AEBn. Estatuak presio gutxi egiten baitie farmazia industriako multinazionalei.\nFuntsean, aurreratutako medikuntzaren ikerketa kostuak, bereziki karga altua suposatzen duten langileen kostuak, merkatuaren gabeziak (farmazia industrian eta hospitaletan monopolio eta oligopolio egoerak dira nagusi) edota medikuntzako profesionalen jarrera (zerbitzu bat eskaintzeaz gain, kasu askotan eskariaren bultzatzaile dira) dira, besteak beste, sistema erretzen ari direnak.\nOsasunean pertsonako gastua eta BEZaren portzentaia munduko altuenetakoak dituen herrialdeak eskaintzen duen zerbitzua herrialde garatuenen artean okerrenetakoa da. Biztanlegoaren zahartzeak egoera are zailago batera darama, eutsiezinezkoa.\nEta egoera horren erdian dator Obamaren erreforma.\nEgungo egoeraren detaile gehiago (eta morbosoagoak) ezagutzeko Michael Moore-n Sicko dokumentala ikus dezakezue hemen.\nKosovo berreraikitzeko, komunikazioa


Errateko nituenak - Pello Salaburu - 111 Akademia\nPello Salaburuk 2012ko udazkenean lan bidaia bat egin behar izan zuen Cuzcora. Hala aitortzen du berak liburuaren sarreran: “Nola bakarrik ibiltzen nintzen maiz kara hango karriken artean, Cuzcora egin nuen bidaiaren artekek hainbertze oroitzapen ekarri zizkidaten gogora, nire bizitza lanbrotuan zehar zinez edo ustez gertatuak, eta horiek guztiak mantso-mantso paper mutur batean paratzen hasi nintzen”.\nAlderdi horretatik Errateko nituenak bada bidaia baten kronika eta bestetik oroitzapen liburu bat ere. Hango eta hemengo gauzei buruz autoreak daukan iritzien azalpena ere bada. Aho bizarrik gabe mintzo da gure egoeraz eta bizitzaz. Eta, batzuetan, “hango” kontuez ari dela, kitxua hizkuntzaz, adibidez, susmoa sartzen zaio irakurleari ez ote den, zehar bidez bada ere, hemengo kontuez ere ari eta alderantziz.\n“Paperak bete ahala, hango historiak, eta hemengoak, nire bizitzan aspaldi gertatuak eta oraingoak -denak batera etortzen baitziren uholdean, bereizketarik gabe- , ahal nuen moduan josten saiatu nintzen, tarrapataka batzuetan, atzendu baino lehenago, baina, egia erran behar baldin badut, azkenean ongi ez nekien eskribitzen ari nintzen hura bidaiaren oroitzapena zen, edo eskuek, horretarako baimenik izan gabe, irristan ekoizten zuten ezin baratuzko jarioa”.\n2015/01/20 11:21 am\nPello Salaburu Bernardo Atxagak ‘Nevadako Egunak’ liburuan antzerako, bidaia baten aitzakia hartzen du bere historia pertsonaleko bizipen eta iritziak kaleratzeko. Tamalez, ez dauka Bernardo Atxagaren karismarik, eta horregatik bere pentsamenduak ez du harrapatzen. Liburua ondo dago, baina askoz hobea izango litzateke Sylvia Kristelen pasadizo erakargarrian bezalako anekdota gehiago idatzi izan balitu.


Euskara eta euskal kulturako bi irakurle behar dira | Etxepare Euskal Institutua\nEtxepare Euskal Institutuak euskara eta euskal kulturako bi irakurle berri hautatzeko deialdia ireki du. Hautatutako irakurle horiek Txileko Universidad de Chile eta Pontificia Universidad Católica zentroetan (bakarra bi zentro horietarako) eta Uruguayko Universidad de la República zentroan lan egingo dute. Izena emateko epea azaroaren 29an (barne) amaituko da.\nEskaera aurkezten dutenek baldintza batzuk bete beharko dituzte, hala nola, unibertsitateko graduduna izatea edota gutxienez euskararen 3 maila (EGA) izatea. Beste ezaugarri batzuk ere era positiboan baloratuko dira; esaterako, euskararen irakaskuntzan eskarmentua izatea, atzerriko hizkuntza batzuk menderatzea, edota aurkeztutako proiektu pedagogikoa interesgarria eta osatua izatea, besteak beste.\nEtxepare Euskal Institutuak, egun, 18 herrialdetako 35 unibertsitatetan ditu euskara eta euskal kultura irakurletzak: 23 Europan, 11 Amerikan eta bat Asian. Horietan, gradua edota masterra ikasten ari diren ikasleei, euskal hizkuntza eta kulturarekin lotutako hautazko ikasgaiak ematen dizkiete Euskal Herritik joandako irakurleek. Horrez gain, kultur jarduerak antolatzeaz ere arduratzen dira, esaterako, Korrika egitasmoarekin lotutakoak, film emanaldiak edota euskal artisten bisitak.\nTxilen edota Uruguayn irakurle izateko interesa duen orok, hemen aurki dezake informazio osatua eta eskabidea.


Amaitu da aurtengo parkean olgetan – Egizu elkartea\nAmaitu da aurtengo parkean olgetan\nAurreko ostiralean, maiatzak 31, parkean olgetaneko azkenengo saioa egin genuen Santa Eugeniako plazan.\nOso eguraldi ona egin zuen, horrek asko lagundu gintuen. Familiak pixkanaka pixkanaka hurbiltzen joan ziren, hasieran lotsarekin baina denbora pasa ahala barruan daramaten artista atera eta kartoizko kutxekin artelan politak egin zituzten.\nEskerrak eman nahi dizkiegu parkean olgetan egiten lagundu gaituztenei: Andramariko jai batzordea, San Nikolas ikastolako jai batzordea, Divino Pastor ikastetxeko guraso elkartea eta Getxoko udalari.\nMila mila esker gerturatu eta parte hartu duten txiki, nagusi eta familiei! 😉\nAitziber Amas2019-06-03T13:00:17+02:002019-06-03|egizu, gurasolaguna, gurasolagunak, kultur jarduerak, kultura, sendi, sendi proiektua, SENDIren agenda, tailerrak|0 Comments


Agoizko 2 talde ETB1ek asteazkenean estreinatuko duen ‘A ze banda!’ musika lehiaketa berrian – TutoBerri\nAgoizko 2 talde ETB1ek asteazkenean estreinatuko duen ‘A ze banda!’ musika lehiaketa berrian\nAuthor Angiluerreka Elkartea Date 13 octubre, 2014\nAsteazkenean, urriaren 15ean, Pausokak ekoitzitako ‘A Ze banda!’ musika lehiaketa berria estreinatuko du ETB1ek, Iban Garate eta Nerea Rodriguez aurkeztuta.\nFabrika zahar batean izando dira emanaldiak. Euskal Herriko musika talde onenak aurkitzen saiatuko dira saioan Zuriñe Hidalgo Hesian taldeko abeslariaren eta Alex Sardui Gatibutaldeko buruaren laguntzarekin. Adin mugarik ez da izango, eta neska zein mutilek osatutako taldeak 8 astez lehiatuko dira final handian parte hartu ahal izateko.\nLehenengo saioan, Nerea Euskal Herriko herri ezberdinetara joango da, Zuriñek eta Alexek lagunduta. Lehiaketan parte hartzeko deialdira aurkeztu ziren talde batzuk ezagutuko dituzte herri horietan. Dena den, lehen proba hau ez dute denek gaindituko. Epaimahaiko kide diren Alexek eta Zuriñek saioan parte hartuko dituzten lau talde bakarrik aukera ditzakete. Halere, lau talde hauek ere ez dute parte-hartzea ziurtatuta izango. Epaimahaikideek lau talde hauen zuzeneko kontzertuak entzungo dituzte, eta, ondoren, bat aukeratu beharko dute lehiaketa uzteko. Horrela, fabrikara heltzen diren lau taldeetatik hiru bakarrik izango dira hurrengo fasean.\nAsteazkenean, Iñaki Ortiz de Villalba Betagarri taldeko abeslariaren laguntza izango dute epaimahaian Zuriñek eta Alexek. Bost emanaldiak amaitzean, epaimahaiko kide bakoitzak talde bat salbatubeharko du.\nLehen saioan lehian arituko diren musika taldeak\nOihane Jaso, Maite Lacabe, Maite Garriz eta Olaia Sanchez Agoitzeko neska gazteek Irati taldea osatzen dute. Txikitatik ezagutzen dute elkar, baina abesteko afizioa herriko abesbatzan piztu zitzaien.\nArantxa Unzue, Leire Garcia, Nazareth Torres, Rut Etxarte eta Oihana Etxarte ere Agoitzekoak dira; Haizea taldea aurkeztuko digute. Coldplay eta Pink taldeen tankerako abestiak kantatzea dute gogoko.\nEstibalitz Urkijo, Josune Melchisidor, Sergio Ibarguen, Iñaki Peña eta Eneritz Angulo Otxoa Gordexolako Isasiko Ama abesbatzeko kideak dira. Gospel eta soul doinuak dituzte gustuko, baina estilo guztietako kantuak abesteko prest daude.\nAitor Vidaurreta, Ander Lopez eta Arkaitz Perez Bilbo eta Portugaleteko hiru mutil gazte dira, eta Random izeneko taldea osatu dute. Aitorrek eta Arkaitzek ‘El Hormiguero’ saioan ezagutu zuten elkar, eta, geroago, Anderrekin harremanetan jarri ziren taldea sortzeko. One Direction taldearen abestiak gustatzen zaizkie, gehienbat.\nAzkenik, Zuriñe Basualdo, Ane Atxutegi Gutierrez, Maite Arruti eta Ana Aranburu bizkaitarrak No Limits taldearekin datozkigu. Lauaxeta ikastolan eratu zuten taldea, eta saio honetan abestuko dute lehen aldiz batera bizkaitar hauek.\nAsteazkenean, ez galdu ‘A Ze Banda!’ saioaren estreinaldia ETB1en.\nInformazio gehiago: EITB\nBukatu esaera: "A los higuicos de San Miguel, la casca turrada, el higo maduro, que se vuelva, que se vuelva Fulano...\na) ...sin un duro\nb) ...sin el kuskurro\nc) ...de culo


Udako argazkiek badute saria - Goierriko Hitza : Goierriko Hitza\nUdako argazkiek badute saria\nGOIERRIKO HITZAK eta Fotoetxek Udako 14. Argazki Lehiaketa antolatu dute elkarlanean. Lanak irailaren 22rako aurkeztu behar dira. Harpidedunek sari berezia izango dute\nUdako oporren oroigarririk onena izan ohi dira argazkiak. Baina momentu alaiak gogoratzeko ez ezik, sariak irabazteko ere balio dute. GOIERRIKO HITZAk eta Fotoetxek 14. aldiz antolatu dute Udako Argazki Lehiaketa elkarlanean. Lehiaketa irekia izango da nahi duten guztientzat, baina harpidedunen artean, sari bereziak banatuko dira.\nDagoeneko zabalik dago lehiaketan parte hartzeko epea, eta irailaren 22ra arte bidali ahal izango dira argazkiak. Parte hartzeko moduan dator aurtengo berrikuntza nagusia. GOIERRIKO HITZA-ren webgunean sartu eta Udako Argazki Lehiaketaren atalean sartu behar da. Bertan agertzen den formularioa bete eta argazkia zuzenean igo behar da plataformara. Lehiakide bakoitzak argazki bakarrarekin parte hartu ahal izango du. Irailaren 9tik 29ra bitartean, irakurleek beraien botoekin aukeratu ahal izango dituzte argazkirik gogokoenak.\nHamar sari guztira\nUdako 14. Argazki Lehiaketan lau sari nagusi eta irakurleek aukeratutakoen artean beste 6 banatuko dira aurten. Fotoetxeko Jose Mari Telleriak eta Lake Oiarbidek eta GOIERRIKO HITZAren lan taldeak osatuko dute epaimahaia. Fotoetxek bi sari emango ditu: argazkirik onenarena eta argazkirik originalenarena. Lehenak, Kappa euskarrian inprimatutako norberaren argazki bat jasoko du, 60×100 tamainan. Bigarrenak, berriz, 50x80ko handitzea lortuko du, Kappa euskarrian.\nGOIERRIKO HITZAren sariak, aldiz, harpideen artean bakarrik banatuko dira. Lehen sarituak Mutrikuko Arbe Hotelean egonaldia irabaziko du, eta bigarrenak Ezkioko Argindegi jatetxeak eskainitako menu berezia. Sariak urrian banatuko dira.\n· Lehiaketa. Goierriko Hitzak eta Fotoetxek antolatutako Udako 14. Argazki Lehiaketa.\n· Epeak. Gaurtik irailaren 22ra bitartean bidal daitezke argazkiak goierri.hitza.eus webguneko lehiaketaren atalean sartu eta formularioa beteta. Derrigorrezkoa da datu guztiak betetzea.\n· Parte-hartzea. Irekia izango da parte hartu nahi duten guztientzat. Harpideek, ordea, sari berezietarako aukera izango dute. Argazki bakarra aurkez daiteke.\n· Argazkirik onena. Fotoetxe dendak eskainita, 60×100 argazki handitua Kappa euskarrian.\n· Argazkirik originalena. Fotoetxek eskainita, 50x80ko argazki handitua Kappa euskarrian.\n· Harpideen 1. saria. Mutrikuko Arbe hotelean egun bateko egonaldia bi lagunentzat.\n· Harpideen 2. saria. Ezkioko Argindegi jatetxeak eskainita, bi lagunentzako menu berezia.\n· Bozketa. Internet bidez boto gehien jasotzen dituzten lehenengo 6 lehiakideentzat, argazki handitze bana (20×30), Fotoetxek eskainia.\n· Argazki irabazleak: Urriaren 2an argitaratuko dira Goierriko Hitzan eta goierri.hitza.eus atarian.\n· Sari banaketa. Urriaren 3an, arratsaldeko 19:00etan, Fotoetxeren estudioan. Parte hartu duten argazkien erakusketa, luntx txiki bat eta taldeko argazkia. Parte hartzaile guztiak gonbidatuak izango dira.


Valtecsa UBR-k Ourense RC hartuko du > universitario bilbao rugby\nValtecsa UBR-k Ourense RC hartuko du\nuniversitario bilbao rugby > BERRIAK > Gizonezkoa > Valtecsa UBR-k Ourense RC hartuko du\nValtecsa UBR-k Galiziako Ourense taldea izango du aurkari igande honetan. Etxekoek ahalegina egingo dute puntu batzuk lortzeko, sailkapenean gora egin eta multzoko behealdeko taldeekiko aldea handitzeko.\nGaliziarrak hirugarren postuan daude, bilbotarrek baino partida bat gutxiagorekin, eta aurreko jardunaldian Uribealdea RKE mendean hartu ondoren iritsiko dira igandeko hitzordura.\nOurensek lehen faseko partidan garaipena lortu zuen bilbotarren aurka Monterrein. Eskarmentu handiko taldea da, eta gaitasuna du edozein aurkariren kontra bere jokoa inposatzeko, Valtecsaren aurka azaroan Galizian jokatutako norgehiagokan erakutsi zuen bezala.\nValtecsak, fase honetan, garaipen bakarra lortu du orain arte jokatutako hiru partidetan, eta badaki zein garrantzitsua izango den igande honetako neurketa; izan ere, porrot batek are gehiago estutuko luke multzoaren behealdeko egoera. Apirilean denboraldia amaitu arte jokatuko diren partidaren batean huts egitea oztopo handia izango da.\nAhalik eta akats gutxien egitea aurkariak probetxurik atera ez dezan, eta kontzentrazioari eta intentsitateari eustea hasierako txistutik, aurkariak bere jokoa egin ez dezan; horra gakoak Valtecsak lehian aldeko emaitza izan dezan.\nBilboko taldeak gaitasuna du orain arteko dinamikarekin hautsi eta asteburu honetan garaipena lortzeko. Barandiaranen jokalariek ahalegina egingo dute igande honetan, beren zelaian, indarra hartzen eta Ourenseren aurkako garaipena zaleei eskaintzen.\nOhorezko B Maila – A Taldea. Valtecsa UBR vs Campus Universitario Ourense RC\nBilbo / Igandea, Martxoak 6a. 12:00etan


Slide Anything Popup Preview - Kronikgune\nSoluzio digitalen bidez pertsonan zentratutako arreta integralaren inplementazioa abordatzea. Ekintza bateratuak lau jardunbide egoki transferituko ditu Europako 23 osasun-testuingurutara.\nGaixotasun kroniko aurreratuak dituzten pazienteei arreta pertsonalizatua eta koordinatua eskaintzea, arreta pertsonalizatuko planen bitartez.\nNerabeei, familiei, hezkuntzako profesionalei eta ikastetxeei zuzendutako europako bost herrialde implementatuko den erresilientziako programaren kodiseinua.\nEuropak duen erronka serio eta handienetako bat zahartze demografikoa da. Adimen artifiziala (AA) datu-kopuru handi horiek prozesatzeko erabiltzen da, “Machine Learning”, “Deep Learning” eta “Neural Networks” ikuspegiak erabiliz.\nProiektuan jarduerak koordinatzen dituen eta hiritarrei erabakiak hartzen laguntzen duen IKT plataforma garatu nahi da, era berean gaitz anitzeko gaixoei eta haien zaintzailei arreta errazten lagunduko duena.\nHelburu nagusia, osasun-agintariei eta gizarte-laguntzakoei arreta integratua hartzen eta helarazten laguntzea da. Jakintzen transferentzia pertsonalizatua eta arreta integratuan hobekuntzak planifikatzea sustatuko dira.\nItalian ezarritako CARDIO 50 jardunbide egokia, 50 urtetik gorako biztanleriaren artean arrisku kardiobaskularra detektatzeko programa, Europako hainbat hiritara helarazi nahi du.\nGaixotasun kronikoen karga txikiagotzeko, eta jasangarritasuna ziurtatzeko ekimen transnazionaletako eta osasun-sistemen erantzunaren ahalmeneko inplementazioa.


Landare belarkara hau Europako mendebaldeko landare orofitoa dugu. Suitzako mendebaldetik eta Alemaniako hego-mendebaldetik Euskal Herriraino doazen mendietan zehar hedatzen da. Pirinioetan nahiko ohikoa da eta populazio handi eta ugariak osatzen ditu baina mendebalderantz askoz arraroagoa da, eta hain zuzen ere, landare honen mendebaldeko muga Araban, dago. Hori dela eta, 'Galzorian' bezala sailkaturik dago EAEko Espezie Mehatxatuen katalogoan.\nLandare bizikor belarkara da. Errizoma lodia du, 4-10 mm-ko diametrokoa eta hortik loreak ematen dituzten zurtoin tenteak jaiotzen dira. Errizoma hau glabroa da eta hosto ezkatatsuak ditu. Zurtoina, 30-60 cm-koa da, sinplea eta hau ere glabroa, gehienetan hostorik gabea oinarri aldean.\nBi hosto mota desberdin ditu. Alde batetik, errizomako hostoak ezkatatsuak dira, ilargi-erdi itxurakoak eta nahiko motzak, 1-2 x 4-7 mm-koak. Aldiz, zurtoinak 2-4 hosto peziolatu ditu, txadakatuak eta pinnatisektuak. 6-15 x 1,5-6 cm-ko 5-9 segmentu dituzte, obal-lantzeolatuak. Ertza zertxobait zerratua da eta goikaldetik hostoak zertxobait iletsuak edo glabroak izan daitezke.\nLoreak lukuetan elkartzen dira, luku bakoitzak 8-30 lore izan ditzakeelarik. Luku honek 8-15 cm-ko neurria du fruktifikazio garaian, loreak elkarren artean nahiko banaturik egoten dira eta.\nPedizelo tenteak ditu, 14-40 mm-koak antesian eta 15-60 mm-koa fruktifikazio garaian. Loreek ia zutik dauden 4 sepalo eta 4 petalo zurixka edo arrosa dituzte. Petaloak nahiko handiak dira, petaloak 14-20 mm-koak, inguru obatua daukate eta kaliza baino 3 bider luzeagoak dira. Sepaloak 6,5-9 mm-koak dira.\nFruituak luku motakoak dira, labur samarrak, 40-80 x 3,5-4,5 mm-ko neurria dute eta 3,5-4 x 2,8-3 mm-ko haziak gordetzen dituzte euren baitan.\nEuropako mendebaldeko landare orofitoa dugu. Suitzako mendebaldetik eta Alemaniako hego-mendebaldetik Euskal Herriraino doazen mendietan zehar hedatzen da. Pirinioetan nahiko ohikoa da eta populazio handi eta ugariak osatzen ditu, baina mendebalderantz askoz arraroagoa da, eta hain zuzen ere, landare honen mendebaldeko muga Araban, dago.\nLurzoru aberats eta freskoen gain bizi den landarea da. Normalean basoen barnean aurki dezakegu, pagadietan, izeidietan eta baso mistoetan. Euskal Herrian batik bat ezpeldun pagadietan kokatzen da, iparralderantz zuzendurik eta kareharrizko labarren azpian.\nUdaberrian loratzen da, martxotik ekainera, eta fruituak udan heltzen dira.\nLandare hau 'Galzorian' bezala sailkaturik dago EAEko Espezie Mehatxatuen katalogoan. Izan ere, landarearen mendebaldeko banaketa-muga Kantabriako mendilerroan kokatzen da, Araban. Nahiz eta kruzifero ikusgarri honek bizi den hegal aldapatsuetan hedatzeko gaitasuna duten errizomak izan, badirudi ez daukala hedatzeko indarrik.\nEgilea: Maialen Sistiaga | Sorrera: 2012/06/13 | Azken eguneraketa: 2013/12/30 | Bisita-kopurua: 876 | Argazki nagusia: Jordi Badia


Mikel Albisuri babesa adierazi diote 126 idazle eta editorek : Irutxuloko Hitza\nMikel Albisuri babesa adierazi diote 126 idazle eta editorek\n(Argazkia: Dani Blanco ARGIA)\nAgerraldia egin dute hainbat euskal idazle eta editorek, Mikel Albisu donostiarrari babesa adierazteko. Eman bakea adierazpena irakurri dute, Albisuk “gure artean” jarrai dezala eskatuz. Gaurko agerraldian parte hartu dute, besteak beste: Garazi Arrulak, Joseba Sarrionandiak, Josu Landak, Garbiñe Ubedak, Jule Goikoetxeak, Gorka Arresek eta Gotzon Barandiaranek.\nEspainiako Auzitegiak abenduan auzipetu zuen Albisu, Gregorio Ordoñezen hilketaren harira. Salaketa horrekiko aurkakotasuna agertu dute, eta 126 idazlek eta editorek sinatu duten Eman bakea adierazpena aurkeztu dute jendaurrean Donostian.\nHau da idazleek eta editoreek publiko egin duten Eman bakea adierazpena:\n“Mikel Antzak 20 urteko kondena betea dauka Frantzian. Orain, Espainian berriro ere zigortu nahi dute, Frantzian bete duen zigorraren arrazoi berdintsuengatik, inolako froga materialik gabe. Euskal Herrian askatasuna eta bakea behar dugu. Ia hiru urte dira Mikel gure artean dagoela, bere sorkuntza libreki eskainiz. Idazki hau sinatzen dugunok geure artean jarrai dezan nahi dugu”.\nAdierazpena sinatu duten idazle eta editoreen zerrenda gaurkotua Amarauna webgunean dago ikusgai. Urtarrilaren 18an publiko egin denean, 124 hauek zuten izenpetuta:\nAgurtzane Intxaurraga, Alaine Agirre, Alberto Barandiaran, Alex Gurrutxaga, Amets Arzallus Antia, Ander Lipus, Andoni Egaña, Andoni Tolosa, Ane Labaka Mayoz, Antonio Casado da Rocha, Antton Luku, Aritz Mutiozabal, Arrate Egaña, Arrate Mardaras, Asel Luzarraga, Asier Serrano, Asisko Urmeneta, Aurelia Arkotxa, Bea Salaberri, Castillo Suarez, Edorta Jimenez, Eider Rodriguez, Ekaitz Goienetxea, Ekhine Eizagirre, Eneko Barberena, Eneko Olasagasti, Eneritz Artetxe Aranaz, Erika Olaizola, Ernesto Prat, Fertxu Izquierdo, Gaizka Sarasola, Gaizka Zabarte, Galder Perez, Garazi Arrula, Ruiz Garbiñe Ubeda, Goiatz Labandibar, Gorka Arrese, Gorka Setien, Gotzon Barandiaran, Gotzon Hermosilla, Harkaitz Cano, Hedoi Etxarte, Idurre Eskisabel Larrañaga, Igor Estankona, Imanol Epelde, Imanol Murua Uria, Iñaki Friera, Iñaki Iñurrieta, Iñaki Segurola, Iñigo Aranbarri, Ione Gorostarzu, Irati Jimenez, Isabel Etxeberria, Itziar Ugarte Irizar, Joanes Urkixo, Joanmari Larrarte, Jokin Erkoreka, Jon Alonso, Jon Arretxe, Jon Benito, Jorge Giménez Bech, Jose Luis Otamendi, Joseba Sarrionandia, Josu Goikoetxea, Josu Jimenez Maia, Josu Landa, Joxe Austin Arrieta, Joxe Iriarte “Bikila”, Joxemari Carrere, Juan Gorostidi, Juan Luis Zabala, Juanjo Olasagarre, Jule Goikoetxea, Julen Belamuno, Karlos Cid Abasolo, Katixa Dolhare, Kattalin Miner, Kepa Altonaga, Kirmen Uribe, Koldo Izagirre, Lander Garro, Lander Majuelo, Laura Mintegi, Leire Lopez Ziluaga, Leire Vargas, Lucien Etxezaharreta, Luigi Anselmi, Lutxo Egia, Mari Luz Esteban, Markos Zapiain, Martin Bidaur, Martin Etxeberria, Martxel Mariskal, Mikel Etxaburu, Mikel Peruarena Ansa, Mikel Soto, Mikel Taberna, Mila Salterain, Miren Agur Meabe, Miren Amuriza, Oier Gonzalez, Oier Guillan, Oihana Arana, Oihana Etxebarrieta, Pablo Barrio, Paddy Rekalde, Pako Aristi, Patricia Urrutia Urieta, Patxi Larrion, Patxi Salaberri Muñoa, Pello Lizarralde, Peru Calabaza Saban, Peru Magdalena, Santi Leoné, Sonia González, Ugaitz Agirre, Unai Iturriaga, Uxue Alberdi, Uxue Apaolaza, Xabi Borda, Xabier Amuriza, Xabier Etxeberria, Xabier Izaga, Xabier Mendiguren, Xabier Montoia eta Yoseba Peña.\nOrdoñezen hilketagatik auzipetua\nEspainiako Auzitegi Nazionalak Mikel Albisu preso donostiar ohia (1961) inputatu zuen abenduan, Gregorio Ordoñez Donostiako PPko burua hiltzeko erabakian ustez izandako erantzukizunarengatik. Dignidad y Justicia elkarteak ETA zenekoaren hainbat hilketaren “egile intelektualen” aurkako auzibideak irekitzeko eskatu zuen, tartean Albisuren aurkakoa.\nAlbisu espetxean egon zen 2019ra arte, ETArekin lotuta. 2004ko urriaren 3an atxilotu zuten, Saliesen (Biarno), eta 2010eko amaieran epaitu eta zigortu zuten. 2019ko urtarrilean atera zen kartzelatik, zigorra osorik beteta, eta Espainiaratu egin zuten. Madrilera heltzean, aske utzi zuten, Espainiako Estatuan ez zegoelako haren aurkako auzibiderik irekita. Ordutik, aske dago donostiarra.


BGBK: gaixotasun honen kausak, sintomak, tratamendua eta bestelako ohiko zalantzak | Consumer\nBiriketako gaixotasun buxatzaile kronikoa arnas patologia arrunta da, sendabiderik ez duena, baina prebenitu eta tratatu egin daiteke.\nEgilea: Egilea Eva Maroto, Lovexair Fundazioa\nIrudia: Manfred Antranias Zimmer\nBiriketako gaixotasun buxatzaile kronikoa, BGBK izenaz ezagunagoa, oso patologia arrunta da, baina oraindik ere oso ezezaguna da. Ideia bat izan dezagun, 2016an, Osasunaren Mundu Erakundeak (OME) zenbatetsi zuen 251 milioi kasu zeudela planetan, eta 3.200.000 milioi pertsona hil zirela arrazoi horregatik 2015erako. Arnas eritasun hori gero eta garrantzitsuagoa da, besteak beste, tabakoaren kontsumoaren eta populazioaren zahartze orokorraren ondorioz. Artikulu honetan, zalantza nagusiak argitzen ditugu.\nZer den BGBK eta zer sintoma dituen\nBGBK arnas bideetatik prebenitu eta trata daitekeen gaixotasuna da, baina ez sendagarria, eta airearen pasabidea mugatuta dago. Horrek sintoma hauek eragiten ditu:\nAire faltaren sentsazioa (disnea), bereziki esfortzuak egitean.\nHotsak bularrean, txistu-hotsak, txistu-hotsak.\nSaihetsarteko tirajea, hau da, saihetsen artean dauden giharrak uzkurtu egiten dira saihetsetatik barrura tiratuz.\nZergatik gertatzen da BGBK?\nBGBKrekin lotutako zenbait arrisku-faktore daude. Hauek dira nagusiak:\nTabakoaren kea arnastea, bai aktiboa bai pasiboa. Hori da faktorerik garrantzitsuena.\nEtxeko erregai gisa biomasa erretzea (oliba-hezurrak, oskolak, fruitu lehorrak, zur-hondakinak…).\nHauts, gas eta ke toxikoen eraginpean egotea lanean.\nBiriketako tuberkulosia izatea.\nErrepikapeneko arnas infekzio larriak.\nFaktore genetikoak, hala nola alfa-1-antitripsinaren urritasuna.\nAdina eta sexua. Nagusitasuna handitu egiten da adinean aurrera egin ahala, eta ohikoagoa da gizonetan.\nAsma eta bronkioetako hipererreaktibotasuna.\nNola diagnostikatzen den BGBK eta noiz jotzen den larritzat\nPertsona batek 35 urte baino gehiago baditu eta arrisku-faktoreen eraginpean egon bada (batez ere tabako-indizea 10 edo handiagoa bada), eztul iraunkorra badu (jariakin-produkzioarekin edo gabe) eta aire-falta sumatzen badu, pertsona horrek BGBK duela susmatuko dugu.\nTabako-urte indizea kalkulatzeko, egunean erretzen diren zigarreten kopurua pertsonak erretzen daramatzan urteen artean zatitzen da. Bestalde, MRC disnea-balorazioaren eskala aldatuaren bidez neur daiteke disnea-sentsazioa:\n0. gradua: normaltasuna. Ahalegin fisiko handia eginez gero airea falta zaidala besterik ez dut sumatzen.\n1. maila: airea falta zait lauan ibiltzean edo malda ez oso nabarmena igotzean.\n2. maila: airerik ez izateak nire adin bereko beste pertsona batzuk lauan ibiltzea eragozten dit, edo atseden hartzera behartzen nau, lauan ibiltzean nire bidean.\n3. maila: gelditu egin behar dut, 100 metro inguruko ibileran edo lauan ibiltzetik minutu gutxira airea falta zaidalako.\n4. maila: itolarri-sentsazioak etxetik ateratzea galarazten dit, edo nire eguneroko bizitzako oinarrizko jarduerak egitean agertzen da, hala nola janztea edo eranztea.\nKasu horietan, zenbait proba egingo zaizkio, hala nola espirometria, biriketako airearen igarotzean gertatzen den buxadura-maila neurtzeko; erradiografia eta toraxeko TACa, biriketako egituran aldaketarik izan den detektatzeko; analitika; gasometria eta pulsioximetria, odoleko oxigeno-kantitatea baloratzeko; eta sei minutuko ibilketa-proba, esfortzuekiko tolerantzia aztertzeko.\nLarritasuna honako hauen araberakoa izanen da: biriketako buxadura-maila, disnea-maila edo kaltetutako pertsonak duen astinaldi edo larriagotze-kopurua.\nBGBK: zer tratamendu dauden\nBGBK tratatzeko ez da nahikoa botikak hartzea, baina funtsezkoa da sintomak gutxitzeko, astinaldien maiztasuna eta larritasuna murrizteko eta pronostikoa hobetzeko.\nBGBKaren tratamenduan, gainera, farmakologiaz kanpoko neurriak ere sartzen dira, hala nola erretzeari uztea; errehabilitazio-programak egitea, egunerokoan ohitura berriak hartzeko eta aktibo egoteko; oxigenoterapia edo etxeko oxigenoa odoleko oxigeno-maila txikia modu kronikoan duten pertsonen kasuan; eta birika-bolumena murrizteko tratamendu kirurgikoa, transplanteak…\nGorputzaren pisuak arnasketan duen eragina\nZer bizi-itxaropen du BGBK duen pertsona batek?\nBGBK duen pertsona baten bizi-itxaropena biriketako buxadura-mailaren, gorputz-masaren indizearen, disnea-graduaren eta ariketa fisikoa onartzeko duen gaitasunaren araberakoa izango da. Eragina izango du, halaber, pertsonak erretzen jarraitzen badu, botikak medikuak adierazi bezala hartzen baditu, dieta osasungarria egiten badu eta horrekin zerikusia duten beste patologia batzuk baditu (komorbilitateak).\nBGBK prebenitzeko modurik onena da, batez ere, tabakoa uztea eta bizimodu osasuntsua izatea, elikadura onarekin eta ahalik eta aktiboena. BGBK izan dezakezula edo gaixotasuna diagnostikatu dizutela uste baduzu, #PionerosHappyAir proiektuan parte har dezakezu. Proiektu hori bereziki zu bezalako pertsonentzat diseinatu da.


ERANTZUNKEDETASUNA ETA BIZITZA PERTSONALA, FAMILIA ETA LANAREN UZTARTZEA\nKapitalaren metatzea agintzen duen logika sistema kapitalistaren azken helburua den bitartean, paper estrategikoa beteko dute zainketek, pertsona guztiek beharko baitituzte beren bizitzan zehar. Zainketa premiaren eta kapitalaren balioztatze premien logika kontrajarrien aurrean, begien bistakoa da egungo sistemak bigarren logika lehenesten duela –ezinezkoa da biei aldi berean erantzutea–, eta horrenbestez sortu dira bizitza pertsonala, familia eta lana “uztartu” ahal izateko arazoak, zainketa lan gutiz gehienak esparru pribatuan bideratzen direlako eta lan horiek emakumeek gauzatzen dituztelako. Halatan, begien aurretik ezkutatzen dira lan horiek eta, aldi berean, ez zaie duten balio ekonomikoa ematen.\nTranpa da egun emakumeentzat bizitza pertsonala, familia eta lanaren arteko uztartzea. Hasieran, lana eta bizitza pertsonala uztartu ahal izateko egituratu zen tresna hura batez ere emakumeek baliatzen duten tresna dugu egun. Izan ere, kontzeptu hori gainditzeko eta erantzunkidetasunerako neurri eraginkorrak hartzeko garaia iritsia da dagoeneko, emakumeak eta gizonak baldintza berdinetan bizi ahal izan daitezen, hala esparru pribatuan nola publikoan. Beharrezkoa da, gure ustez, egun bizitza pertsonala, familia eta lana uztartzeko bideratzen ari diren neurriak gainditzea, haien oinarrian baitago emakumeak kolektibo arazotsutzat hartzen dituen aurre-definizioa eta, horren ondorioz, emakumeak dira aintzat hartzen diren ekintzen lehen helburua. Bestalde, “uztartze” horren oinarrian dago, halaber, emakumeak, lana eta familia bizitza batera eraman ahal izateko, laguntza jaso beharreko amak eta langileak direlako ustea.\nOkerrak eta denboraz kanpokoak iruditzen zaizkigu planteamendu horiek. Zainketaren arduradun nagusi bailiran hartzen dira emakumeak, eta zainketaren arazoa haiena ez beste inorena dela ematen du gainera. Logika horri segituz, beren bizitzan bideratu beharreko aldaketen eta egokitzapenen erantzule bihurtzen dira emakumeak, ez ordea gizonak. Gure iritziz, ezinbestekoa da diskurtso hori aldatzea eta erantzunkidetasunean oinarrituriko irtenbide errealak bilatzea.\nPremiazkoa da, gure ustez, soldatapekoaren egoera baino areago, lanaren adiera berritzea, ordaintzen ez den arren bizitzaren iraunkortasunerako horren beharrezkoa den zainketa lana agerian utziz eta dagokion balio ekonomikoaz hornituz.\nBeharrezkoa da bizitzaren iraunkortasunean oinarrituriko erantzukizun soziala sortzea, elkarren mendeko izaki gisa dugun izaera agerian utziz. Premiazkoa da bizitzari eusteko ahalegina posible egiten duten lanen balioa agerian uztea, eta zainketen ardurak birbanatzea, pertsona bizitza, familia eta lana "uztartu" ahal izateko bizi diren tentsioak jendaurrera eramanez eta ez norbanakoaren esfera pribatuan utziz.\nBizikidetza unitateen aldeko politikak bideratuko dira, eredu desberdinak kontuan harturik: hazkuntza, erantzunkidetasuna, lanaren uztartzea eta beste.\nEkintza positiboak bultzatuko dira gizonek lana eta pertsona bizitza uztartzeko neurriak erantzunkidetasunaren arabera har ditzaten.\nAkordioak bultzatuko ditugu arloetan amatasun eta aitatasun lizentziak zabal daitezen. Aitatasun lizentzia ezinbestez bete beharko da betiere, eta soldataren % 100 ordainduko da horrelakoetan beti.\nElkarrekin Podemosek lan araudi berri bat abiaraziko du pertsona, bizitza eta lanaren uztartzearen, zuzentasunaren eta erantzunkidetasunaren alde, hartan enpresa mundua ezinbestez inplikaturik eta neurri horiek kudeatzerakoan helburua soil-soilik emakumeak izan ez daitezela zaindurik, horrela jokatuz gero ondorio negatiboak izan baititzakete neurri horiek emakumeen karrera profesionalean eta etorkizuneko prestazioetan.\nEtxe eta eskoletan baliabideak eta laguntzak zabaltzeko neurriak hartuko dira, bizitzako lehen urteei begira.\nNeurri horietan kontuan hartuko dira, halaber, banandu ondoren bizikidetza unitateak bizi izango dituen bilakaera eta aldaketak, adin txikiko pertsonen zaintza genero berdintasunaren araberako irizpideen arabera gauzatzeari arreta berezia jarriz, eta emakumeen aurkako biolentzia kasuetan bazterketa bideratuz.\nAldatu eta egiaz abiaraziko dugu Elikadura Pentsioen Funtsa, dibortziaturiko bikoteen kasuan.\nAmaren bularra hartzeko laguntzak ospitaleetan eta beste gune publiko eta pribatuetan\nLagunduriko ugalketarako sarbidea bermatuko zaie emakume guztiei osasun sistema publikoan.\nElkarrekin Podemosek une oro bultzatuko du bizitzaren iraunkortasunaren aldeko ekonomia baterako igarotzea, ikuspegi feminista batetik.


Pertsonaien eta zinemaren aldeko, beti | Kultura | Berria\nPertsonaien eta zinemaren aldeko, beti\nFrantziako zinemaren ikur nagusietako bat eta Europako zuzendari entzutetsuenetako bat izan da. Aitortza hori jasota zendu da, 30 filmetik gorako bilduma oparoa utzita.\nGUILLAUME HORCAJUELO / EFE Tamaina handiagoan ikusi\nEgin ditudan filmetan, beti miretsi izan ditut kolektibitatearen alde lan egin eta sakrifikatzen zirenak». Probokatzea dibertigarria zitzaiola kontatu zion Bertrand Tavernierrek solasaldi batean Joxean Fernandez Euskadiko Filmategiko zuzendariari. Eta haserrea inspiragarria izan zitekeela tarteka, baina ez film bat egiteko motor bakarra. «Egin ditudan film gehienak borrokatzen diren pertsonaien aldekoak izan dira. Horrek, agian, esan nahi du aurka egiten dien sistemarekin haserre nagoela, baina motibazio bakarra ezin da izan haserrea edo kritikatzeko asmoa; ikuspegi zabalagoa behar da, pertsonaiekiko eta beren ekimenarekiko maitasuna. Niretzat, behintzat, derrigorrezkoa da hori».\nIkuspegi horrekin eraiki zituen bere filmografia oparoko pertsonaiak eta haien bizitzak. Berdin protagonista bizitza aurrera atera nahian dabilen jazz musikaria izan —Autour de minuit (1986)—, I. Mundu Gerran desagertutzat jotako soldaduen xerka dabilen militarra izan —La Vie et rien d'autre (1989)—, edo pobreziaren aurka borrokatzen den eskola bateko maisua izan —Ça commence aujourd'hui (1999)—. «Maite dudan jendea da, beren borroka miretsi nahi diedana. Oinarri bat behar duzu; soilik kritikoa izan nahi baduzu, garraztasunean edo erresuminean eror zaitezke. Eta halakorik ez dago nire lanetan». Pertsonaiekiko, istorioak kontatzearekiko eta, finean, zinemarekiko maitasunak eraman zuen Tavernier Frantziako zinemagintzaren ikur nagusietako bat izatera, baita Europako zuzendari garrantzitsuenetakotzat hartua izatera ere. Atzo hil zen, 79 urte zituela, Okzitaniako Saint-Maxime herrian.\nBaina, besteren obrak pantaila handian ikusteaz harago, bereak sortzen hasi zen 1974an. Haren lehen filmeko protagonista izateari baiezkoa eman zion Philippe Noiretek —antza, bere agenteak esandakoaren kontra—, zeina Agnes Varda, Louis Malle, Alfred Hitchcock eta Marco Ferrerirekin lan egindakoa zen —hainbat filmetan elkarrekin lan egingo zuten gerora zuzendariak eta antzezleak—. Georges Simenonen nobela bat oinarri hartuta ondu zuen Tavernierrek lehen film hura, L'horloger de Saint Paul, Louis Delluc saria eta Berlinaleko epaimahaiaren sari berezia ekarri zizkiona. Lan hartatik aurrera, ibilbide oparoa egingo zuen, eta edozein gai landuta ere, beti eutsiko zion zinemarekiko bere ikuspegi propioari. Beti pertsonaien alde eginez.\nGai eta genero ugari\nGertakari historikoetan jarri zuen begirada hainbat lanetan, esaterako, bere opera prima-ren osteko lehen lanean: Que la fête commence (1975) —Philippe Noiret eta Jean Rochefort aktoreekin ondu zuena, berriro ere—. Film hartan XVIII. menderaino atzera egin bazuen, beste hainbat lanetan historia hurbilagoari erreparatu zion, eta gerrari behin baino gehiagotan. Lehen Mundu Gerrari begiratu zion, adibidez, Capitaine Conan lanean (1996) —aurrez La Vie et rien d'autre-n egin bezala—; Bigarren Mundu Gerrari eta zinemagintzari Laissez-passer (2002) filmean; eta Aljeriako gerrari, berriz, La guerre sans nom (1991) dokumentalean. Edonola den, askotariko gaiak eta generoak landu zituen 30 lanetik gorako filmografian —film beliko eta historikoez gain, thrillerrak, komedia dramatikoak eta musika ardatz duten lanak sinatu zituen—, eta sarri erretratatu zituen egungo gizartearen ajeak. Betiere, pertsonaiak jarriz istorioaren bihotzean.\nBegirada horri esker, maiz lortu zuen kritikaren eta zinemazaleen harrera ona, eta zinemaren munduak ere behin baino gehiagotan egin zion aitortza. Berlinaleko lehen garaikurraren ostean, Cannesko jaialdiak zuzendari onenaren saria eman zion Un dimanche à la campagne lanagatik (1984); Bafta sari bat lortu zuen La vie et rien d'autre-rekin; Berlinaleko Urrezko Hartza L'Appât filmari esker (1995); Donostiako Zinemaldiko publikoaren saria Ça commence aujourd'hui lanarekin (1999) —hiru aldiz lehiatu zen Donostian, eta 1999an atzera begirakoa eskaini zion jaialdiak—; eta bost Cesar sari ere bai, guztira. Veneziako jaialdiak ibilbide osoa saritu zion 2015ean. Esker oneko agertu zen aitortzarekin, baina berarentzat garrantzitsuena beti aske lan egin izana zela adierazi zuen. «13 urterekin neure buruari zinema zuzendari izan nahi nuela esan nionean, inoiz ez nuen imajinatuko halako bizitza aparta izango nuenik».\nIkertzaile ere bai\nSortzera ez ezik, ikertzera ere eraman zuen Tavernier zinemarekiko maitasunak. 1991n, Jean-Pierre Coursodonekin batera, 50 ans de cinéma américain lan erreferentziala eman zuen, AEBetako zinemaren bost hamarkadatako historia ikuspegi kritiko batetik aztertzen duena. Halaber, Voyage à travers le cinéma français dokumentala osatu zuen 2016an, non bere gustuko filmak, zuzendariak, aktoreak eta musikariak agertu, eta 1930-1970 urteen arteko Frantziako zinemaren historia modu pertsonalean islatu zuen.


Altsasuarrak. Deia, Noticias de Bizkaia\nJosu Torre - Jueves, 12 de Abril de 2018 - Actualizado a las 06:00h\nbARKAiezadazue gai berean ekitzea, zinez. Ahaleginduko naiz esan ez dudanik esaten. Dakiguna mingarria eta kezkagarria da benetan. Hamazazpi hilabete luze, 518 egun epaiketa bat itxaroten. Aurretiaz injustua den epaiketa bat, egitea bera injustua delako. Ez epaituko dituztenak errudun edo gabe atzematen ditudalako, deliturik ez dagoelako baizik. Gau ilunean edo goizeko ordu txikietan taberna zuloan edo atarian izan den zauri gabeko liskar txikiak ez duelako merezi herriko aguazilen kasernara joaterik ere. Izatez horrela joan zen auzi hori haseran. Gero iraindutzat aipa dituzten militarrak -bai, GCak militarrak dira- liskarraren hurrengo egunean inolako denuntzia egiteari ukatu zioten, harik eta Madriletik “terrorismoaren biktima” izendatu arte. Mentar la bicha esaten da gazteleraz, tabu diren gaiak azalera edo mahaira ateratzen ditugunean eta, ez hainbeste, atzera jotzen badugu, NYCko Dorre Bikiak bi hegazkinen erasoz eraitsi zituztenetik, terrore edo horren aitzaikiaz erabil daitezken azioak bereiziki zigortuak dira. Ordurarte baino askoz latzago.\nGaztelera batu eta txukunean idazten duen herrikide batek, orrialde hauetan herenegun “Espainia tribu bat” dela argitara zuen. Liluratze masibo baten eraginez gizartea pentsaera bakarrera bideratuz. Horrela, kasurako, iazko urriaren 1etik, abenduaren 22ra, lehen langile, pixka bat zeken edo norberekoi izatetik, katalanek -edo hauen %ko handi bat- terrorista peto bihurtu zituzten;politizatzeko kanpaina latz, gorri eta anker baten bidez. Eta gizartean hain eragin trinkoa badu, tribuaren, artaldearen barrenean harrapatzen dute Botere Judiziala ere, itxuraz.\nLlarena jaunak Kataluniaren inguruan ekiten dion ildo berean joan daitezke, aste honetatik aurrera Madrilen Altsasuko gazteek epaituko dituzten juezak. Burlazar, grotesko, auzo lotsagarri iruditzen zait dena ere. Delitutik hurrun kokatzen dudan txikikeria horren aitzakiaz, 365 urteko kartzela zigorra partekatzea eskatzen dute gazteontzat. Barka iezadazue, bada, berrekitzea, baina Altsasuko gazteaek libre nahi ditut.


...>eta Garraio Sailak 1.000.000 euro emango ditu Gasteizko Abasto plaza zaharberritzeko. Hamar esparrutan egingo dituzte lana...\nGasteizko Abasto plaza zaharberritzeko aurrekontua euroan. Eusko Jaurlaritza...\n... jaso zuen, bera baitzen «administrador del abasto de carnes». Dirua erabili behar zuen\nCastro, C. (1987): El pan de Madrid: El abasto de las ciudades españolas del Antiguo Régimen, Alianza, Mad...\n...és Ucendo, J. I. eta Lanza García R. (2012): «El abasto de pan en el Madrid del siglo\nJAVIER.- Ba segi gora, abasto eman ezinik gabiltza eta.\nArrain saltsa, antzerki errezeta. Egilea(k) VELEZ DE MENDIZABAL, Josune. Aizu!, AEK (Euskaraz Koop.) 2019 (1)\n...zuen lan honen aurreneko emanaldiak, non eta Abasto Plazan. Gure obrak gertukoak dira, konplizeak, trikimailuri...\nDebarroko oasi liberala. Egilea(k) IPARRAGIRRE BURGOA, Gotzon. , Udako Euskal Unibertsitatea 2008 (2)\n...boeseahasesperimenttado, yxexperimenttaumuchaafalttanenlelb abastoupublicoedeapanocomosesonottorionensestaivilla,edeomodouqueo...\n... granos que se haian conducido y condujeren para su abasto al precio que sumaren su compra, y transporte, sin que en m...\n...nahi dute artelan bat erosi. Enkante-etxeak abasto eman ezinda ari dira. Duela hiru bat hilabeteko albiste bat...\n...sukaldeko errota, saldaz eta lekalez. Ez zuen abasto ematen tresnak.Biraderarekin tematurik zebilela, amonak esa...\nEuskarazko lexikogintza juridiko-administratiboa. Larramendiren eragina. Egilea(k) GALLASTEGI, Cesar; URRUTIA BADIOLA, Andres. , Euskaltzaindia 2008 (2)\n... den kasuetan. Hau da, sarreren erderazko zatia, Abasto,>rovision>laburtu dugu hone- tara: Abasto.>Gaztelaniazko za...\n... zatia, Abasto,>rovision>laburtu dugu hone- tara: Abasto.>Gaztelaniazko zatia, aldiz, osorik jaso dugu honen moduko ...\n... hori bere gain, aste osoan zehar ezin abasto emanaz ibili arren. Gezur gaiztoa baita, konpetentziaren di...\nJose Migel Jimeno Mateo: 'Ez zait gustatzen nire burua akuarelista definitzea: margolari naiz'. Egilea(k) ELUSTONDO, Miel Anjel. Argia, Komunikazio Biziagoa, S.A.L 2014 (1)\n...anialdikoipolitikariekzezezutenoaskorikulagundu:s Abastozplazaazaharraieraistea ereebatenebateknagindukonzuen,abada!...\nKafea, hotzaren sendagai. Egilea(k) AMENABAR, Anakoz. Berria, Euskal Editorea SM 2009 (1)\n...> beharrezko mantak hartuta, egunero bisitatzen ditu Abasto plaza inguruan edota Duende zubi azpian biltzen direnak.\n...>. Zohardia ospela da, hargatik. Eta arrautzak abasto lurrean, hareatzan eta harkaitzetan, zuhaitzetan ere bai. A...\nXV. mendeko errota eta zerrategia martxan. Egilea(k) MUNDUATE , J.R.. El Diario Vasco, Sociedad Vascongada de Publicaciones, S.A. 2013 (1)\n...ikina. Ondorengo urteetan herriko alea ehotzeari abasto ezin eman eta, alboan Errotatxo eraikitzea erabaki zuen jau...


EAEko hauteskundeak 2012 | Oyarzabal, boto ez nazionalistaren alde\n'% 51 baino gehiago gara Euskadi eta Espainiakoak sentitzen garenak'\nAzken eguneratzea: 2012/09/07 20:27 (UTC+2)\nIñaki Oyarzabal Euskadiko PPren idazkari nagusiak urriaren 21ean boto ez nazionalista bere alderdian biltzeko deia egin du, “EAJ-Bildu fronteari” aurre egiteko.\nIñaki Oyarzabal, PPko Euskadiko idazkari nagusia. EFE\nIñaki Oyarzabal PPko Euskadiko idazkari nagusiak bere alderdian nazionalista ez den botoaren aldeko kontzentrazioa egitearen alde egin du hauteskundeetarako, "EAJ-Bildu"ren aurka joateko, "bizikidetzarako mehatxurik okerrena delako".\nOyarzabal komunikabideen aurrean agertu da Gasteizen, PPren kanpainaurreko alde batzuk aurkezteko. Horren leloa, "euskal herritarrak eta espainiarrak sentitzen garenak % 51 baino gehiago gara".\nIdeia horrekin, euskal gizartean "bizikidetza aske" baten alde daudenak gehiengoa direla azpimarratu nahi dute; izan ere, "gehiengoak ez du ez hausturarik ez independentziarik nahi, ez nahitaezko abertzaletasunaren inposaketaren aurrean etsi beharra ere", azaldu du.\nOyarzabalek urriaren 21eko hauteskundeak futbolarekin alderatu ditu, "partidu bat jokatu beharra" dagoela azaldu du; bere alderdia jokatzeko prest dagoela, eta "dena" emango duela gaineratu du.\nEAJk garaipena lortuko duela eta EH Bildu bigarren geratuko dela dioten inkestak direla eta, Oyarzabalek esan du "errakidalenek euren proiektu totalitarioa" ezartzea nahi ez dutenek mugitu beharra dutela.


Ainhoa Magrach González: “Txikitan National Geographicen ikusitakoa aurrez aurre ezagutzeko aukera izan dut” - Zientzia Kaiera\nAinhoa Magrach Gonzálezek National Geographic aldizkariari zor dio naturarekiko maitasuna eta esploratzeko grina. Haren esanean, familian ez zegoen ikertzailerik, baina txikitatik liluraz ikusten zituen aldizkarian azaltzen ziren istorioak eta argazkiak eta, handitan, halakoak bizitzeko gogoa piztu zioten.\nIrudia: National Geographic aldizkariak piztu zion grina Ainhoa Magrach ikertzaileari.\nHandik ateratako ondorioak beste baso batzuetara estrapolatu daitezkeela azaldu du eta hori frogatzeko aukera izan zuen doktoretza-ondorengoko ikerketan Australian, Borneon eta Brasilen izan baitzen: “Antzeko ereduak ikusi genituen leku haietan ere”.\nMagrechek aitortu duenez, hori dena ikertzeko aukera izatea “amets baten antzekoa” izan da. “Egin kontu: txikitan National Geographic-en ikusitako basoa aurrez aurre ezagutzeko aukera izan dut. Baina, aldi berean, hondamendiaren lekuko izatea ere egokitu zait eta hori benetan latza da”. Behintzat, ikerketa-lanaren eta komunikazioaren bidez, ahal duen neurrian, bere aletxoa jarri duelakoan dago.\nSuitzan pare bat urte egin ondoren, polinizatzaileekin ikertzen jarraitu zuen, Doñanan. Garai hartan haurdun zegoen, eta pixka bat lasaiago ibiltzea erabaki zuen. Izan ere, Magrechen arabera, ez da erraza amatasuna eta ikerketa-lana bateratzea. “Nahitaez, ama izatean zure ibilbide zientifikoa moteldu egiten da eta ez dago nahikoa neurririk beste lankideekiko sortzen den desabantaila orekatzeko”.\nArgitalpen-data: 2018/09/07 · Atala: Emakumeak zientzian, Kolaborazioak\nUxue Razkin Paleoantropologia Penintsulako hiru kobazulotako artea neandertalek egina zela ondorioztatu zuten duela gutxi: La Pasiegan (Kantabria), Maltravieson (Cáceres) eta […]


Teon Alexandriakoa - Wikipedia, entziklopedia askea.\nAlexandria, c. 405 (64/65 urte)\nTeon Alexandriakoa (antzinako grezieraz: Θέων ὁ Ἀλεξανδρεύς; c. 335 – c. 405) astronomo eta matematiko grekoa izan zen. 335.urtean jaio zen, Alexandrian. Hipatiaren aita izan zen eta bere maisua txikia zenetik. Teonen jarrera bere alabarekiko salbuespen bat izan zen garai haietan eta alaba astronomo, filosofa eta matematikaria izatea baimendu zuen. Gertaera hau ez ohikoa izan zen, momentu horietan emakumeek ez zutelako eskubiderik ikasi ahal izateko eta haien bizitza espazio pribatuetan pasa behar zuten, etxeetan alegia. Hil zen bere alaba erailda izan baino lehen 415. urtean.\nAlexandrian lan egin zuen matematikako eta astronomiako irakasle bezala. Bere idatziei esker jakin dezakegu eguzki eklipse bat ikusi zuela 364.urteko ekainaren 16an eta ilargi eklipse bat urte berean, azaroaren 14an.\nAhalmena zuen matematikari bezala, baina ez zen oso originala, Euklidesen elementuei buruzko Teonen bertsioa bere alaba Hipatiak idatzi zuela esaten baita. Beste alde batetik hobekuntza onuragarriak egin zituen: Euklidesen testua luzatu zuen argudio motzegiak zirela uste zuen bakoitzean, proposizioak gehituz testuaren irakurketa errazteko hasiberriak zirenentzat, honetan arrakasta handia izan zuen.\nMultimedia: Category:Theon of Alexandria\nBNF: 12043035n (data)\nOpen Library: OL4828216A\n330eko hamarkadako jaiotzak\n400eko hamarkadako heriotzak\nOrriaren azken aldaketa: 6 urria 2020, 13:29.


Kuban izan ziren sorginak - Bizkaiko Hitza\nKuban izan ziren sorginak\n2019, uztailak 12 Bizkaia, Hala Bazan 645\nNormalean, erratz gainean hegan bidaiatzeagatik dira ezagunak sorginak, baina esan ohi da istant batean edonora lekualdatzeko gai direla, botere eta arao magikoei esker. Ondarroako kondaira batean jasotzen denez, esaterako, hango sorginek ez zuten erratzik behar nahi zuten tokira bidaiatzeko, eta, itsasoarekin bat eginez, Kubaraino joateko gai ere baziren, hala nahi izanez gero.\nHori jasotzen du, gutxienez, behin haraino bidaiatu, eta etxera azukre kanabera batekin bueltatu zen gazte batek. Beste kondaira askotan bezala, ordea, kontakizuna ez da samurra, besteak beste, sorginen alde maltzurra ere bistan uzten duelako pasarteak. Izan ere, urte luzez, gizakiak sorginei egotzi izan dizkie egunerokotasunean pairatutako gaitz eta ezbeharrak.\nArpoia eta olatua\nBehin, arrantza lanetatik bueltan aita eta gainontzeko marinelak etxeratu zirenean, semea txalupa garbitzera hurbildu zen, egunero egin ohi zuenez. Zereginak eginda txalupatik ateratzera zihoanean, lau andre ikusi zituen portuan, isil-gordeka, ontziren batean sartu nahian. Begi kolpe batez baino ez zituen ikusi, eta, hala eta guztiz ere, horietako bat bere ama zela iruditu zitzaion gazteari. Hori dela eta, txalupako brankan ezkutatu, eta emakumeek zer egingo zain geratu zen mutikoa.\nBerehala heldu zen gaua, eta, iluntasunarekin batera, emakumeak txalupan sartu ziren. Tostan jesarri eta arraun bana hartu ostean, haietako batek zera esan zuen: “Una palada y cien millas paalante“. Baiezkoa erantzun zioten gainontzeko hirurek, eta, olatuen gainetik eta hodeien azpitik, konturatzerako, Kuban ziren lau sorginak eta brankan ezkutatutako gaztea.\nEmakumeak txalupatik jaitsi eta aldendu zirenean, mutikoa kostara hurbildu, eta azukre kanabera bat hartu zuen, bizitako esperientziaren testigantza moduan. Hala, hurrengo egunean, etxera itzultzerakoan, aitari gertatutakoa kontatu zion. Aitak ez zuen inondik inora sinetsi semeak esandakoa, baina, hark azukre kanabera atera zuenean, zalantza egiten hasi zen. “Hau ere esan zuten sorginek, aita”, erantsi zuen orduan semeak; “olatu bihurtuta gure txalupa ondoratuko dutela azaldu zuten barre artean”.\nAitak ez entzunarena egin zuen semearen aurrean, baina, etxetik atera baino lehen, lau arpoi hartu zituen, badaezpada. Bare zegoen itsasoa, eta, pixkanaka, herritik aldentzen hasi zen aitaren txalupa, marinelekin batera. Handik gutxira, ordea, gaiztotzen hasi zen itsasoa, eta, hasieran lasaitasuna mantentzen saiatu arren, denbora gutxiren bueltan, beldurra nagusitu zen txalupan. Gero eta handiagoak ziren olatuak, eta bortizki egiten zioten eraso alde batetik bestera kulunkatzen zen egurrezko ontziari. Urak behin eta berriro gainditzen zuen karela, eta, marinelak xukatzen saiatu arren, olatuek etenik gabe jotzen zuten ontzia.\nAzkenean, etsita, kapitainak arpoiak hartzeko oihukatu zien gizonei, eta zuten indar guztiarekin itsasoaren kontra jaurtitzeko. Marinelak zur eta lur geratu ziren kapitainaren agindua aditzean, baina, hala ere, entzundakoa bete, eta arpoiak olatuen aurka bota zituzten. Arpoiek itsasoa ukitu bezain laster, urak gorriz tindatu ziren, eta, sorginkeria bat balitz bezala, olatuak desagertu eta bare-bare geratu zen itsasoa. Gertatutakoa ezin sinetsirik, eta beldurra gorputzean barruraino sartuta, marinelak ahalik eta azkarren itzuli ziren portura. Inor ez zen ausartzen gertatutakoaz hitz egitera, baina marinel guztiek zur eta lur begiratzen zioten beren kapitainari. Nolatan zekien arpoiena? Zergatik gorritu zen ura?\nKapitaina zuri-zuri zegoen; begirada herrian iltzaturik, mutu. Txalupa portura heldu zenean, marinelak esplikazio eske hasi zitzaizkion kapitainari, baina hark isilik jarraitzen zuen, eta, bere tripulazioko kideengana biratu gabe, ziztu bizian hartu zuen etxerako bidea.\nEtxera sartu zenean, emaztearen izena oihukatu zuen, baina bere garrasiek ez zuten oihartzuna beste erantzunik jaso. Orduan, logelako atea ireki zuen, dardarka, eta hor geratu zen, zur eta lur, ikusten ari zena ezin sinetsirik. Emaztea ohean etzanda zegoen, odolez beterik, arpoi bat gibelean iltzaturik.


Liburutegiko Bloga: 2008.02\nGaur beste kutxa bat ireki dugu eta topatu dugunarekin jolasteari ekin diote liburutegian zeudenek!!!\nArgitaratua Cova en 23:35\nEtiketak central letrera\nOstiraleko liburutegiko tailerra\nOstiraletan ere "Ezeztz ez asmatu zenbat maite zaitudan" liburuarekin lan egin dugu.\nArgitaratua Cova en 22:52\nEtiketak bideoak, liburuak\nWe've been singing today!!\nDo you want to listen to 4 years old children singing Old Mc Donald?\nArgitaratua Cova en 23:22\nEtiketak abesten, english\nBete bilduma batzuk liburutegira ailegatu dira\nHara hurbildu eta etxera eraman!!\nArgitaratua Cova en 22:05\n"La Caixa"ri esker liburutegian "La Central Letrera" izeneko maleta daukagu. Barruan hizkiekin jolasteko materialak aurki ditzageku. Etorri eta ondo pasa!!\nArgitaratua Cova en 21:23\nJoan den ostiralean Txomin, ipuin kontalaria, ikastolara etorri zen. 1.mailakoek berarekin egoteko aukera izan zuten. Oso ipuin kontalaria ona denez barre handiak egin zituzte umeek berarekin. Edelvives argitaletxearen bidez, BBKkoek emandako diruarekin kontratatu genuen eta datorren urtean berriro Txominekin egotea espero dugu.\nArgitaratua Cova en 22:43\nEtiketak ipuin kontalaria\nAstelehenean bilduma berriak liburutegian aurkeztu ziren baina oraindik hor daude!!!! Ez du inork libururen bat etxera eraman!!!!Anima zaitezte neska-mutilak eta liburutegira hurbildu oso interesgarriak diren liburu hauek irakurtzera!!!!\nArgitaratua Cova en 0:54\nZer egiten dute umeek liburutegian?\nKroko umeen zain liburutegian dago eta beti ipuin berri bat eskaitzen die. Gaur Argitxoren ipuin bat ekarri du. Barre handiak egin ditugu kondairarekin eta irakurri ondoren hiru txoko desberdinetara joateko aukera izan dute umeek. Batzuek Krokoren etxearekin jolastu dute, beste batzuk Krokoren liburuak irakurri dituzte eta beste batzuk Argitxorekin ordenagailuan jolastu dute.\nArgitaratua Cova en 0:20\nJoan den astelehenean LHko tailerra amaitu zen. Azken asteontan "Ezetz asmatu zenbat maite zaitudan" liburuarekin lan egin dugu. Oso ipuin polita denez asko gozatu dugu eta sinesten ez badidazu hona hemen daukadan froga:\nArgitaratua Cova en 23:36


Kontaera grafiko bat da, hitzik gabekoa - Nontzeberri\nHasiera/ARTEA/Kontaera grafiko bat da, hitzik gabekoa\nJoan den urtean bekadun izan zen Manu Blazquez artistaren Abundante Amigable Compuesto ekoizpen propioko erakusketa zabaldu du BilbaoArtek. Erakusketa apirilaren 6ra arte ikusgai egongo da.\nBilbaoArtek igorritako informazioaren arabera, “Abundante Amigable Compuesto kontaera grafiko bat da, hitzik gabekoa, zeinetan lerroak orriaren azalera guztia hartu nahi izango duen, historian zehar eman zaion bigarren mailako papera zalantzan jartzeko.\nKontaerak lerroaren kontzeptua darama inplizitua, hondoan eta itxuran. Denboraren ikuspuntutik, kontaeren eskema klasikoa egitura lineala argia dauka, hasiera – garapena – amaiera. Beste aldetik, edozein liburuk dituen paralelo doazen lerro-segida bat bezala eskaintzen zaigu kontaera”.\nManu Blazquez (Valencia, 1978) publizitatean egindako hainbat ikasketaren Italiara joan zen da, Bolognako Arte Ederren Akademian Arte Grafika ikasketak egiteko. Bertan Comunicazione e riproducibilità tesiarekin diplomatu zen. 2011 urte amaieran garai berri bat hasi zuen Grezian Tesalonikako Aristoteles Unibertsitateko Xenis Sachinis grabatu irakaslearekin batera.


Zer egin behar dut nire kontratua autoprodukzio-modalitate batera aldatzeko? - Som Energia Laguntza Gunea\nZer egin behar dut nire kontratua autoprodukzio-modalitate batera aldatzeko?\nJarraian esango dizugu zer egin behar duzun etxean edo pisu-blokean behar bezala instalatutako autoprodukzio-sistema bat (100 kW baino gutxiagokoa eta behe-tentsioan) baduzu eta autoprodukzio-modalitate batera aldatu nahi baduzu, fakturan aplikatu dadin.\nKonpentsazio sinplifikatua duen banakako autoprodukzio modalitatera aldatzea:\n1. Autokontsumoa erkidegoan erregistratzea\nAutonomia erkidego bakoitzean ezarritako kanalen bidez, eskatutako dokumentazioa aurkeztu behar da. Dokumentazioa eskualdearen eta aukeratzen duzun autoprodukzio-modalitatearen araberakoa izango da. Hala, gomendagarriena da instalazioa egin dizun enpresari kontsultatzea tramite horiek egiteko.\nBehin instalazioa erregistratuta, erkidegoko erakunde eskuduna arduratuko da, gehienez hamar egunen buruan, enpresa banatzaileari aldaketa jakinarazteaz, eta enpresa banatzaileak, beste hamar egunen buruan, kontratua egin dizun merkaturatzaileari, kasu honetan, Som Energiari, jakinaraziko dio.\n2. Autoprodukzioaren gainean erregistratutako datuak egiaztatzea\nSom Energian banatzailearen jakinarazpena jasotzen dugunean, zurekin harremanetan jarriko gara posta elektronikoz jaso ditugun datuak zuzenak direla egiaztatzeko. Gure mezua jasotzen duzunean, sar zaitez Bulego Birtualean, "Kontratuak" atalean eta hautatu "Nire autokontsumo-tramiteak":\nOrduan horrelako pantaila bat agertuko zaizu:\nDatuak zuzenak badira, markatu "Bai, onartu tramitea" aukera.\nDatuak okerrak badira, markatu "Ez, ukatu tramitea" aukera eta jo zure autonomia-erkidegoko erakunde eskudunera datuak zuzendu ditzan. Horrela, banatzaileak informazioa zuzenduta bidaliko digu.\n3. Sarbide-kontratuaren aldaketa eskatzea\nDatuak zuzenak direla egiaztatu baduzu, "Tramitea onartzea edo ukatzea" pantaila agertuko zaizu, zure kontratua hautatutako autoprodukzio-modalitatera aldatzea onartzeko edo baztertzeko:\nHor berretsi ahalko duzu kontratua hautatutako autoprodukzio-modalitatera aldatu nahi duzula. Halaber, hainbat dokumentu aurkeztu beharko dituzu:\nKatalunian erregistratutako instalazio bat baldin bada, dokumentu hauek erantsi behar dituzu: Sorkuntza-instalazio elektrikoaren (CIE) ziurtagiria, eta Kataluniako Segurtasun industrialeko instalazio teknikoen erregistroan erregistratuta dagoela egiaztatzeko dokumentua (RITSIC). Autokontsumo-erregistroko dokumentua (RAC) ere baliagarria da guretzat. Normalean, enpresa instalatzaileak ematen du dokumentazio hori.\nE-Distribución banatzailea duten beste eskualdeetan: Sorkuntza-instalazio elektrikoaren ziurtagiria eta autonomia-erkidegoko erakunde eskudunari aurkeztu izanaren agiria.\nKataluniatik kanpoko beste banatzaile bat duten instalazioek ez dute ezein dokumentaziorik aurkeztu behar.\nEskaera jasotzean, Kooperatibak enpresa banatzaileari sarbide-kontratua aldatzeko eskatuko dio. Eta, handik egun gutxira, baldintza berezi berrien behin-behineko dokumentu bat bidaliko dizugu. Banatzaileak zure eskaera ontzat hartzen duenean, autoprodukzio-modalitatea aktibatuko dizu eta, orduan, baldintza berezi berriak bidaliko dizkizugu erregistratutako autoprodukzio-modalitatearekin eta hori zure hileko fakturazioan aplikatzen hasiko gara. Banatzaileak, gehienez ere, hamar egun ditu hori egiteko.\nKontratu-aldaketa horren kostu arautua hau da: 9,04 euro + BEZa. Kontratatutako potentzia aldatzeko asmoa baduzu, aukera hori aprobetxa dezakezu aldaketa egiteko; horrela, behin bakarrik ordaindu beharko duzu kontratua aldatzeko tramitearen kostua.\nAutoprodukzio-modalitatea aktibatzeko tramitea egiten ari bazara eta, bien bitartean, Som Energiarekin kontratatzen baduzu, garrantzitsua da guri ohartaraztea autoprodukzioa tramitatzen ari zarela. Horrela, banatzaileari eskatu ahalko diogu guri bidaltzeko agian aurreko merkaturatzaileari jada bidali dion informazioa.\nKontratua autoprodukzio kolektiboko modalitatera aldatzea:\nE-Distribución banatzailea duten instalazio kolektiboetan, autokontsumo-modalitatera aldatzeko kontratu-aldaketa eskatu baino lehen, banatzaileari Instalazio elektrikoaren ikuskapena (IIE) egiteko eskatu behar zaio. Horretarako, mezu bat bidal dezakezu inspeccionautoconsumo@enel.comhelbidera.\nIkuskapena egin ostean, kontratua autoprodukzio kolektiboko modalitate batera aldatzeko, banakako autoprodukziora aldatzeko pauso berberak (goiko ataleko 1, 2 eta 3 puntuak) eman behar dira. Horrez gain, dokumentazioa eranstean, Soberakinak banatzeko akordioa ere erantsi beharko duzu.\nSoberakinak banatzeko akordio bat egitea autoprodukzio kolektiboaren eskakizunetako bat da. Sortutako energiatik autoprodukzio kolektiboan parte hartzen duen energia erabiltzeko puntu bakoitzari dagokion portzentajea ezartzen du.\nPisu-blokeetan autoprodukzio kolektiboa ezartzeko gida praktikoa (Som Energia)\nAutoprodukzioari buruzko Errege Dekretu berria eta nola eragiten digun\n5 urratsekin autokontsumitzaile bihurtzeko gida praktikoa (IDAE)\nZer da autoprodukzioa?


Organo tekniko bat da buru idazkari nagusia ministerioko administrazio digitalaren gai ekonomikoak eta Transformazio Digitala lankidetzan jarduteko, kontseilua baita estatuko administrazio orokorraren, autonomia-erkidegoetako administrazioen eta toki-administrazioa osatzen duten erakundeak administrazio elektronikoan.\n3/2010 Errege dekretua arautzen duen urtarrilaren 8koa, administrazio elektronikoaren esparruan segurtasun eskema nazionala (35. artikulua eta Hirugarren Xedapen Gehigarria).\n4/2010 Errege dekretua arautzen duen urtarrilaren 8koa, administrazio elektronikoaren esparruan elkarreragingarritasun eskema nazionala (8.1 Art.).\nErabilitako sistema eta aplikazioen bateragarritasuna eta elkarreragingarritasuna ziurtatzea.\nTitularrek osatzen dute Autonomia-erkidegoetako eta hiri autonomoetako Zuzendaritza Nagusiak administrazio elektronikoaren arloko eskumenak dituzten bakoitzaren. estatuko administrazio orokorrak, Administrazio digitalaren Idazkaritza Nagusia Toki-administrazioko erakundeen ordezkarien bitartez kontratatu ahal izango du geratuko dira. Udalerrien eta probintzien espainiako federazioa Gonbidatua: Eta ere hartzen du parte. CRUE , Espainiako unibertsitateetako errektoreen konferentzia.\nBatzorde honen baitan, zenbait lan-talde teknikoak, esperientziak partekatzeko eta ohitura onak edo proiektuak burutzeko lankidetza. Talde horiek dinamikoak dira eratzen dira lankidetza-beharren arabera lantzen diren gaietan eta itxi daitezke bete ondoren aurkeztutako bere helburuak eta bere ondorioak eta gomendioak.